Integriti yang dikhianati?

Dalam segala hal, tentu kita terpaksa akui undang-undang punya kuasa yang besar menentukan seseorang itu bersalah atau tidak.

“Seseorang itu adalah tidak bersalah sehingga dibuktikan sebaliknya oleh proses undang-undang.”

Walaupun adakalanya keputusan yang dikenakan kepada seseorang itu seakan ‘tidak adil’ kerana ia adalah seseorang yang terkenal atau punya ‘kabel’ yang kuat dengan pihak atasan atau pihak berkuasa.

Dan yang pasti, sebagai rakyat atau orang yang dizalimi, beranggapan bahawa undang-undang yang ada itu hanyalah sebagai satu bentuk penindasan juga kezaliman dan menjadi ‘boneka’ semata-mata menyelamatkan ‘kroni’ sendiri.

Sering kita dengar kata-kata keramat ‘Rakyat Hakim Negara’, ‘Makkal Sakthi’, ‘Kuasa Rakyat,’ dan lain seumpamanya yang berpihak kepada rakyat. Namun, laungan-laungan itu seakan tiada apa-apa bagi mereka.

Tunggulah waktu hampir Pilihan Raya Umum (PRU), rakyat akan dihidangkan dengan pelbagai janji yang dipanggil manifesto parti-parti yang bertanding.

Waktu itu, kita dapat lihat banyaknya berpihak kepada ‘kebajikan’ rakyat atau bahasa lainnya manis mulut atau mengampu, untuk meraih satu undi.

Pabila menang berkuasa dan bergaya, segala yang ditaburi seakan tidak dipeduli lagi.

Akhirnya rakyat juga yang terpaksa ‘membanting tulang’ untuk kelangsungan hidup mereka, memperjuangkan apa yang dihadapi bersama-sama rakyat lainnya sebagaimana tanda pagar yang sering digunakan di media sosial iaitu #RakyatJagaRakyat, #KitaJagaKita.

Walaupun pada 5 Oktober 2021 lalu, Perdana Menteri, Dato’ Sri Ismail Sabri Yaakob telah melancarkan Bulan  Kesiapsiagaan Nasional (BKN) 2021 yang bertujuan meningkatkan tahap kesedaran dan kesiapsiagaan pelbagai pihak terhadap bencana khususnya bagi menghadapi  musim tengkujuh atau Monsun Timur Laut (MTL).

“Bertemakan ‘Keluarga Malaysia Siaga Bencana’,  kesiapsiagaan bencana adalah bermula dari rumah dan menjadi tanggungjawab setiap individu kerana semua orang mempunyai risiko terhadap potensi bencana,” kata Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad.

Dan sebagaimana kenyataan yang dilaporkan media pada  5 Oktober 2021 lalu, pihak kerajaan sentiasa berusaha memastikan koordinasi dan penyelarasan pengurusan bencana dapat diuruskan dengan lebih cekap dan efisien agar mangsa-mangsa bencana mendapat perlindungan serta bantuan sewajarnya.

Tetapi kenyataan demikian tidaklah berlaku seperti sepatutnya. Bantuan daripada pihak kerajaan amat lambat didapatkan oleh mangsa-mangsa banjir. Pasukan keselamatan di bawah unit Agensi Pengurusan Bencana Negara (NADMA) pun tidak laju bertindak.

Namun, badan-badan bukan kerajaan (NGO) lebih awal melakukan khidmat mereka. Begitulah pada akhir 2021 dan awal tahun 2022, beberapa kawasan di beberapa negeri dilanda banjir yang di luar jangka.

Maka bergerombolanlah rakyat menghulurkan bantuan untuk mereka yang terlibat menguatkan lagi, rakyat prihatin nasib rakyat.

“Telah timbul pelbagai kerosakan dan bala bencana di darat dan di laut dengan sebab apa yang telah dilakukan oleh tangan manusia, (timbulnya yang demikian) kerana Allah hendak merasakan mereka sebahagian daripada balasan perbuatan-perbuatan buruk yang mereka lakukan supaya mereka kembali (insaf dan bertaubat).” (Surah ar-Rum, ayat 41)

Tentunya kerosakan yang terjadi itu adalah disebabkan oleh tangan-tangan manusia yang rakus lagi lahap itu.

‘Pengambilan’ kuasa hingga menukar lagi kepimpinan negara, pandemik yang masih tidak nampak noktahnya, kes Adib yang tiada pengakhirannya, isu banjir yang masih tiada solusinya, isu jenama arak yang mengelirukan, rasuah yang berleluasa, isu balak yang ‘didalangi’  dan pelbagai lagi masalah besar menimpa negara.

Tidak terkecuali isu Ketua Pesuruhjaya, Suruhanjaya Rasuah Malaysia (SPRM), dakwaan mengenai dirinya memiliki saham dalam dua syarikat pada 2015, sebagaimana laporan tahunan Excel Force Bhd 2015, Azam memiliki 2,156,000 saham dalam syarikat itu setakat 21 Mac 2016.

Ia perlulah ‘diaudit’ kembali bagi mencari solusinya. Tentunya dalam segala situasi, berusahalah menilai kembali kewajaran dan rasionalnya tindakan agar ia tidak terus membawa kerosakan kepada alam dan rakyat terpaksa menanggungnya.

Sebagaimana peribahasa yang sering digunakan ‘harapkan pagar, pagar makan padi’, begitulah tamsilan yang dapat dikaitkan dengan kepimpinan yang melanda negara kini. Rakyat yang meletakkan kepercayaan kepada yang di atas memilih pemimpin, akhirnya diingkari.

Sampai bila segalanya ini akan berakhir jika pihak yang sepatutnya gagal menanganinya dengan tegas dan prinsip integriti yang jelas? Lakukanlah segera, agar banyak nyawa mahupun hidupan alam dapat diselamatkan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan sampai Raja murka

Sedari kecil, sejak di bangku tadika atau sekolah lagi kita telah diajar berikrar, melafazkan Rukun Negara.

Masih saya ingat lagi, selesai saja menyanyikan lagu Negaraku, semua pelajar perlu mengikut ikrar yang dibacakan oleh Ketua Pengawas di hadapan perhimpunan, dengan tegas dan sesungguhnya:

• Kesetiaan Kepada Raja dan Negara

Masihkah kita mengingatinya? Boleh jadi mereka yang seangkatan usia saya melalui situasi begitu ketika berhimpun pada awal minggu persekolahan, iaitu pada hari isnin.

Betapa sedari awal usia di bangku sekolah, kita telah didedahkan mengenal dan berikrar (percaya dan meyakini) dengan lima Prinsip Rukun Negara itu.

Namun, sejauh mana kita semua, dari pemimpin hingga rakyat jelata, tidak kira golongan ‘kayangan’, netizen, marhaen mengaplikasikan prinsip tersebut dalam kehidupan?

Untuk kita sebagai seorang Islam, suka saya memetik maksud ayat-ayat Allah dalam Surah As-Saff ayat 2 dan 3:

“Wahai orang-orang yang beriman, kenapakah kamu mengatakan sesuatu yang tidak kamu kerjakan? Amat besar kebencian di sisi Allah bahwa kamu mengatakan apa-apa yang tidak kamu kerjakan.”

Maka dengan itu, seharusnya kita menterjemahkan prinsip yang telah diikrarkan itu tanpa berdalih lagi.

7 perkara utama usul Raja-Raja Melayu

Sebagaimana kita rakyat ketahui, telah berlangsungnya Mesyuarat Khas Raja-Raja Melayu yang diadakan di Istana Negara, Kuala Lumpur pada jam 2.30 petang semalam, 16 Jun 2021.

Sebelumnya, Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Al Marhum Sultan Haji Ahmad Shah  Al- Musta’in Billah, telah berkenan menerima mengadap 18 pemimpin politik kerajaan dan pembangkang secara bersemuka dan maya bermula 9 Jun hingga 15 Jun 2021.

Seri Paduka turut menerima mengadap Pengerusi Jawatankuasa Khas Bebas Darurat, Tun Arifin Zakaria dan Perdana Menteri, Tan Sri Muhyiddin Yassin.

Dan ini merupakan kali kedua perbincangan khas Raja-Raja Melayu diadakan sejak Al-Sultan Abdullah menaiki takhta pada 31 Jan 2019, yang mana mesyuarat pertama berlangsung pada 25 Oktober 2020.

Selain itu, Datuk Pengelola Bijaya Diraja Istana Negara, Ahmad Fadil Shamsuddin berkata, pakar agensi kerajaan turut dijadual memberi sembah taklimat mengenai kesihatan, keselamatan, politik dan ekonomi.

Perjumpaan yang dihadiri oleh sembilan Raja Melayu itu telah mencambahkan pandangan dan menzahirkan pendapat secara terbuka lagi berterus terang bersama semangat saling menghormati.

Ia juga dapat dijadikan bahan panduan dan rujukan, membantu Seri Paduka Baginda Yang di-Pertuan Agong membuat ketetapan secara bijaksana.

Dalam pertemuan itu, Raja-Raja Pemerintah mengemukakan tujuh perkara utama yang berbalik kepada kemaslahatan negara dan rakyat yang perlu ditangani segera iaitu:

1. Negara sedang menghadapi wabak Covid-19 dengan angka jangkitan harian yang besar meskipun telah berada dalam pemerintahan darurat.

2. Keadaan ekonomi dan kewangan negara yang membimbangkan.

3. Suasana politik negara yang tidak stabil.

4. Perpaduan rakyat yang semakin retak.

5. Kesusahan yang sangat dihadapi oleh rakyat yang kehilangan pekerjaan dan sumber pendapatan.

6. Suasana pekerjaan, suasana hidup dan suasana pembelajaran di sekolah dan pusat-pusat pengajian yang terjejas dan menimbulkan pelbagai kerumitan.

7. Umat Islam yang tidak dapat melakukan program-program ibadah di masjid dan surau terutama untuk menunaikan Solat Jumaat. Demikian juga penganut-penganut agama lain yang turut terhalang daripada berpeluang melakukan urusan agama masing-masing.

Jika dilihat kepada perkara yang diketengahkan Raja-Raja Melayu itu, secara jelasnya ia adalah tentang keperluan rakyat ketika ini.

Dan tentunya, selama ini, kita sebagai rakyat sangat inginkan semua ini diambil peduli dan diberi perhatian.

Siapa lagi yang boleh diharapkan setelah pemimpin negara kita tidak mempedulikan terhadap apa yang sedang dilalui rakyat ketika ini, melainkan Raja-Raja Melayu?

Kepentingan dan maruah institusi berparlimen yang telah diragut oleh kepimpinan negara ketika ini sangat memberikan impak yang tidak baik bagi terhadap sistem demokrasi yang hebat dilaungkan sebelum ini.

Sewajarnya kerajaan yang ada sekarang mengambil sikap lebih telus dengan menerima hakikat bahawa keadaan rakyat dan negara sudah semakin teruk.

Sebagaimana Raja-Raja Melayu dalam pertemuan semalam bersepakat:

1. Nyawa dan kehidupan rakyat wajib diutamakan mengatasi perkara-perkara lain.

2. Program vaksinasi hendaklah dipertingkatkan dengan mengurangkan karenah birokrasi agar mencapai matlamat imuniti kelompok 80 peratus secepat mungkin.

3. Program menangani wabak Covid-19 hendaklah difahami serta mendapat sokongan rakyat tanpa menimbulkan sebarang keraguan dan tanpa dianggap mempunyai sebarang muslihat politik yang terselindung.

4. Kaedah menangani wabak Covid-19 hendaklah bersifat inklusif, melibatkan pelbagai pihak yang berkepentingan dalam semangat yang sedia mendengar, sedia mempelajari, sedia melakukan pengubahsuaian, sedia melakukan penambahbaikan dan sedia melakukan penerokaan baharu hingga berjaya meyakinkan dan berjaya mendapat kerjasama penuh rakyat pelbagai peringkat.

5. Suhu politik yang semakin panas wajib diredakan.

6. Pentingnya sebuah kerajaan yang stabil dan mendapat keyakinan serta mendapat sokongan majoriti rakyat.

7. Tidak ada keperluan meletakkan negara di bawah pemerintahan darurat selepas 1 Ogos 2021.

Menerusi kesepakatan Raja-Raja Melayu itu, seharusnya kerajaan di bawah Perikatan Nasional (PN) perlulah sedar akan hal ini. Tidak perlu banyak berdalih lagi, kerana inilah masanya kerajaan mengaplikasikan lima Rukun Negara yang diikrarkan itu.

Sebagaimana kata Presiden UMNO, Datuk Seri Dr Ahmad Zahid Hamidi, pandangan tersebut jelas menzahirkan kebijaksanaan dan keprihatinan Yang di-Pertuan Agong dan Raja-Raja Melayu terhadap segala keresahan serta kegelisahan rakyat terhadap pelbagai krisis yang sedang melanda negara ketika ini.

Akurlah titah bijaksana Yang di-Pertuan Agong

Dalam kenyataannya hari ini, Pertubuhan IKRAM Malaysia (IKRAM) menjunjung kasih titah, pendirian dan pandangan-pandangan yang dikemukakan dengan penuh bijaksana oleh DYMM Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja-Raja Melayu.

“IKRAM merafakkan setinggi-tinggi penghargaan di atas keprihatinan Seri Paduka Baginda Yang di-Pertuan Agong dan DYMM Raja-Raja Melayu yang telah mendengar suara hati rakyat yang ditimpa pelbagai beban kesusahan akibat wabak Covid-19, keadaan ekonomi dan sosial yang membimbangkan dan suasana politik yang tidak stabil,” demikian kata Presiden IKRAM, Dr Hj Mohd Parid Sheikh Ahmad.

Justeru, IKRAM menjunjung kasih titah Seri Paduka Baginda Yang di-Pertuan Agong yang menzahirkan pendirian agar Parlimen segera bersidang sebagai mekanisme semak dan imbang untuk menjamin berlakunya tadbir urus yang telus, berintegriti dan bertanggungjawab kepada rakyat.

Beliau berkata, titah tersebut adalah sejajar dengan cadangan yang telah dikemukakan secara bersama oleh IKRAM serta lebih empat puluh (40) rakan Pertubuhan Bukan Kerajaan dan Pertubuhan Masyarakat Sivil pada 15 Jun 2021.

Melihat kepada ulasan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, Tuanku hanya berpandangan supaya sidang Parlimen diadakan secepat mungkin.

Walaupun dalam kenyataan Yang di-Pertuan Agong menyatakan agar persidangan Parlimen perlu diadakan secepat mungkin, dapat lihat di sini seakan Takiyuddin mempertikaikan saranan Majlis Raja-Raja Melayu itu.

Beliau yang juga Ahli Parlimen Kota Bharu itu berkata bahawa Parlimen boleh bersidang sekitar September atau Oktober, juga bertepatan dengan saranan ‘secepat mungkin’ yang dizahirkan Al-Sultan Abdullah.

Seharusnya beliau mengambil sikap menyarankan Perdana Menteri mengadakan segera sidang parlimen, bukan membalas dengan pandangan beliau yang seakan mahu bertangguh daripada melaksanakan titah tersebut.

“Yang di-Pertuan Agong pun tidak menitahkan supaya persidangan Parlimen perlu diadakan pada bulan tertentu, sebaliknya secepat mungkin. Perdana Menteri kata pun September atau Oktober. Sekarang kita dah hampir penghujung Jun. Selepas ini Julai, Ogos, September…sudah hampir. Pasti persidangan akan diadakan,” katanya pada Bicara Harakah bertajuk ‘Proklamasi Darurat: Berjaya atau Sebaliknya’ yang disiarkan secara maya.

Daripada kenyataan Takiyuddin itu juga dapat dirumuskan bahawa dirinya seakan menidakkan apa yang dititahkan oleh Yang di-Pertuan Agong dan Raja-Raja Melayu, itu.

Justeru, kita sebagai rakyat perlulah bersuara menzahirkan amarah dengan menteri ini yang membuat kenyataan sedemikian yang ingkar kepada titah Raja.

“Kalau dah dua kali ayah suruh mandi, faham-fahamlah,” selar Menteri Pertanian, Datuk Seri Ahmad Shabery Cheek kepada Takiyuddin melalui statusnya Facebooknya.

Beliau yang juga merupakan senior kepada Takiyuddin di Universiti Malaya menyindir seolah-olah Takiyuddin buat-buat tidak faham dengan titah Agong agar diadakan segera sidang Parlimen.

Dalam pada itu, Ahli Majlis Tertinggi Umno, Datuk Dr Puad Zarkashi berharap tidak ada lagi taktik untuk melengah-lengahkan titah Yang Dipertuan Agong itu.

“Semoga PM ke-8 ini akan patuh pada titah YDP Agong dan Majlis Raja Raja Melayu. Semoga tidak ada lagi delay tactic,” kata beliau menerusi facebooknya.

Dr Puad juga mendesak agar Menteri Luar daripada Umno, Datuk Seri Hishammuddin Hussein turut mendesak kabinet supaya Kerajaan PN patuh kepada titah YDP Agong dan Majlis Raja-Raja Melayu.

Dalam perkembangan berkaitan, Majlis Presiden Pakatan Harapan turut menjunjung kasih di atas titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bahawa persidangan Parlimen perlu diadakan secepat mungkin.

“Titah itu jelas menunjukkan bahawa Perdana Menteri perlu menjunjung titah dan menasihati Tuanku untuk memanggil sidang Parlimen secepat mungkin,” kata PH.

Bagaimanapun menurut PH, jika Tan Sri Mahiaddin Md Yasin enggan menasihati Tuanku segera, beliau harus mengambil tindakan terhormat dengan mengundurkan diri.

Maka, segeralah bertindak wahai kerajaan PN!

Atriza UmarPegawai Penerangan dan PerhubunganPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Erti Merdeka Menurut Neraca Iman

Merdeka bererti bebas. Kemerdekaan dan kebebasan adalah hak asasi manusia yang diperakui oleh semua pihak.

Di Malaysia terdapat satu badan yang ditubuhkan oleh kerajaan dinamakan Suruhanjaya Hak Asasi Manusia (SUHAKAM) bagi memastikan hak asasi semua golongan tidak terabai.

Sayyidina Umar al-Khattab r.a. pernah mengungkapkan kata-katanya yang masyhur berkaitan dengan hak kebebasan manusia, “Bilakah kamu memperhambakan manusia, padahal mereka telah dilahirkan oleh ibu mereka sebagai insan yang merdeka?”

Manusia yang merdeka ialah manusia mempunyai kebebasan untuk memilih dan melakukan sesuatu tanpa sekatan dan halangan daripada pihak lain. Namun dengan kebebasan yang dimiliki, terdapat golongan menyalahgunakannya.

Islam memberi panduan agar setiap umatnya, malah setiap insan supaya membuat pertimbangan dan memilih bukan sahaja memilih yang baik tetapi yang terbaik.

Ukuran baik atau buruk sesuatu yang dipilih bukan mengikut neraca nafsu, atau mengikut keperluan, kemaslahatan dan keuntungan jangka pendek, sebaliknya ia mesti dinilai dan dilihat mengikut neraca iman serta keuntungan jangka panjang.

1. Memilih antara iman atau kufur

“Dan katakanlah (wahai Muhammad): “Kebenaran itu ialah yang datang daripada Tuhan kamu, maka sesiapa yang mahu beriman, hendaklah ia beriman; dan sesiapa yang mahu kufur ingkar, biarlah dia mengingkarinya.” (Al-Kahf 18:29)

Jelas dalam ayat di atas, manusia diberi hak sepenuhnya untuk memilih sama ada mahu beriman atau sebaliknya.

Justeru, Rasulullah SAW serta pendakwah wajib menyampaikan Islam yang sebenar dengan terang dan jelas agar manusia memahami dengan kefahaman yang betul.

Kemudian merekalah yang memilih sama ada mahu menerima atau menolak berdasar bukti dan hujah, bukan menolak atas sebab kejahilan, kekeliruan, kebencian, salah faham atau sebagainya.

2. Memilih antara bercakap atau diam

Nabi SAW bersabda maksudnya: “Sesiapa yang beriman dengan Allah dan Hari Akhirat, hendaklah dia bercakap perkara yang baik atau hendaklah dia diam!” (Riwayat Muslim)

Kelebihan manusia adalah keupayaannya untuk bercakap dan meluahkan apa saja yang berlegar di dalam hati, yang terlintas di dalam minda, yang tercetus dalam perasaan melalui kata-kata dan percakapan. Namun tidak semua perkara yang terhimpun dalam diri kita baik untuk diluahkan.

Kita bercakap bukan kerana kita suka bercakap. Sebaliknya Islam mengajar kita berfikir terlebih dahulu apa yang patut kita cakap dan apa yang tidak. Bercakap bukan hanya untuk memuaskan hati dan nafsu yang suka bercakap, tetapi difikirkan kesan baik atau buruknya.

Baik atau buruk itu bukan setakat di dunia yang sementara ini. Sebaliknya kesan jangka panjang di akhirat kelak. Semua kata-kata dicatat dan diperhitungkan di akhirat nanti.

“Tidak ada sebarang perkataan yang dilafazkannya (atau perbuatan yang dilakukannya) melainkan ada di sisinya malaikat pengawas yang sentiasa sedia (menerima dan menulisnya).” (Qaaf 50:18)

Jadi, orang yang beriman hanya ada dua pilihan sahaja: bercakap perkara yang baik atau diam. Tidak ada pilihan untuk bercakap perkara yang buruk, yang sia-sia, yang tidak berfaedah dan seumpamanya.

3. Memilih antara sabar atau membalas dendam

Sebuah kisah yang masyhur tentang Nabi SAW yang pergi ke Taif untuk menyampaikan dakwah kepada penduduk di sana. Baginda mendapat layanan yang sangat buruk.

Mereka bukan sahaja tidak mahu menerima dakwah baginda, malah menghalau baginda dengan membaling batu, kaya dan sebagainya sehingga luka dan berdarah.

Dalam perjalanan pulang ke Mekah baginda berhenti di suatu tempat. Ketika itu Allah mengutus malaikat penjaga gunung menawarkan kesediaan mereka untuk menghempap gunung-ganang ke atas penduduk Taif sebagai balasan ke atas keingkaran dan layanan paling yang mereka lakukan kepada Pesuruh Allah yang mulia.

Malaikat menunggu apa saja yang Rasulullah SAW perintahkan, mereka akan segera laksanakan dengan izin Allah. Namun Rasul yang mulia tidak memilih untuk membalas dendam kerana baginda berdakwah bukan untuk kepentingan dirinya, tetapi untuk menyelamatkan manusia daripada kesesatan dan mengajak mereka kepada kebenaran Islam.

Baginda berkata kepada malaikat bahawa baginda tidak mahu mereka dibinasakan, sebaliknya baginda berharap akan lahir zuriat keturunan mereka yang beriman dan memeluk Islam.

4. Memilih antara penjara atau membuat dosa

“Yusuf (merayu ke hadrat Allah Taala dengan) berkata: “Wahai Tuhanku! Aku lebih suka kepada penjara daripada apa yang perempuan-perempuan itu ajak aku kepadanya. Dan jika Engkau tidak menjauhkan daripadaku tipu daya mereka, mungkin aku akan cenderung kepada mereka, dan aku menjadi dari orang-orang yang tidak mengamalkan ilmunya.” (Yusuf 12:33)

Nabi Yusuf a.s. dikurniakan kelebihan memiliki wajah yang amat kacak dan menawan. Kebanyakan wanita pada masa itu bermula dengan ibu angkatnya sendiri tidak dapat menahan nafsu berahi mereka apabila terpandangkan wajahnya yang sungguh lawa.

Mereka rela menyerahkan diri mereka kepada Nabi Yusuf untuk memuaskan nafsu kesyaitanan yang amat keji.

Kalau mengikut neraca dunia, mengapa harus ditolak ajakan mereka? Bukankah itu peluang besar untuk seorang jejaka yang masih muda belia melampiaskan nafsu semahu-mahunya? Mengapa memilih penjara yang menyesakkan, yang menyekat dan membataskan kebebasan dan pergerakan?

Itulah Islam mengajar kita tentang erti kebebasan dalam membuat pilihan. Tidak ada tolak ansur dalam memilih kejahatan walaupun terpaksa menghadapi apa jua kemungkinan termasuk meringkuk di dalam penjara bertahun-tahun lamanya.

5. Memilih antara tangguh atau lupus

“Dan jika orang yang berhutang itu sedang mengalami kesempitan hidup, maka berilah tempoh sehingga ia lapang hidupnya dan (sebaliknya) bahawa kamu sedekahkan hutang itu (kepadanya) adalah lebih baik untuk kamu, kalau kamu mengetahui (pahalanya yang besar yang kamu akan dapati kelak).” (Al-Baqarah 2:280)

Ayat ini ditujukan kepada pemberi hutang. Lumrahnya orang yang berhutang terdiri dari kalangan mereka yang kurang atau tidak berkemampuan.

Mereka terpaksa berhutang untuk memenuhi keperluan diri atau keluarga. Dan pemberi hutang pula biasanya terdiri daripada mereka ada lebihan walaupun tidak kaya.

Apa yang digambarkan dalam ayat di atas ialah ketika sampai waktu untuk membayar hutang, si berhutang tidak mampu untuk melunaskannya.

Maka Allah mendidik pemberi hutang agar bermurah hati memberi tempoh, dan pada masa yang sama memberi peluang memilih tindakan yang lebih baik, iaitu lupuskan hutang tersebut.

Jadi, memberi tempoh itu wajib. Melupuskan adalah sunat. Namun ganjaran yang menanti di sisi Allah lebih besar. Kita tetap mempunyai kebebasan untuk memilih.

6. Memilih antara membalas atau memaaf

Jabir r.a. menceritakan bahawa beliau mengikuti Rasulullah SAW dalam suatu peperangan. Dalam perjalanan pulang, mereka singgah berehat pada waktu tengah hari di suatu lembah yang banyak pokok.

Masing-masing mencari pokok untuk merehatkan diri dan berteduh. Lantas merea semua tertidur. Rasulullah SAW berteduh di bawah sebatang pokok. Pedangnya digantung di dahan pokok tersebut.

Jabir berkata: Tiba-tiba kami terdengar Rasulullah SAW memanggil kami. Di sisinya terdapat seorang lelaki Arab Badwi. Baginda berkata: “Sesungguhnya lelaki ini menghunuskan pedang kepunyaanku ke arahku ketika aku sedang tidur. Lalu aku terjaga. Dia berkata kepadaku: “Siapakah yang boleh menghalang aku daripada membunuhmu sekarang?” Aku menjawab: “Allah!”

Maka pedang yang sedang terhunus di tangannya terjatuh. Rasulullah SAW mengambil pedang itu dan berkata kepada lelaki itu: “Siapakah yang dapat menghalang aku daripada membunuhmu sekarang?”

Lelaki itu menjawab dan merayu: “Jadilah engkau sebaik-baik orang yang mengambil pedang itu!”

Rasulullah SAW bertanya: “Adakah engkau mahu bersyahadah bahawa tiada Tuhan yang disembah melainkan Allah dan aku adalah pesuruh Allah?”

Lelaki itu menjawab: “Tidak. Tetapi aku berjanji tidak akan memerangimu dan tidak akan bersama dengan kaum yang memerangimu.”

Maka lelaki itu kembali menemui kaumnya dan berkata: “Aku kembali kepada kamu daripada menemui seorang manusia terbaik daripada kalangan semua manusia.” (Muttafaq Alaih)

7. Memilih antara sembunyikan atau isytiharkan

Memberi sedekah adalah satu amalan yang mulia, namun jika tersalah niat, amalan jadi sia-sia. Hanya yang ikhlas sahaja akan mendapat ganjaran berlipat ganda di sisi Allah SWT.

Dalam sepotong ayat, Allah Taala berfirman maksudnya:

“Kalau kamu zahirkan sedekah-sedekah itu (secara terang), maka yang demikian adalah baik (kerana menjadi contoh yang baik). Dan kalau pula kamu sembunyikan sedekah-sedekah itu serta kamu berikan kepada orang-orang fakir miskin, maka itu adalah baik bagi kamu; dan Allah akan menghapuskan daripada kamu sebahagian daripada kesalahan-kesalahan kamu. Dan (ingatlah), Allah Maha Mengetahui secara mendalam akan apa yang kamu lakukan.” (Al-Baqarah 2:271)

Dalam ayat di atas, Allah mengingatkan orang beriman agar sentiasa menjaga dan membetulkan niat ketika memberi sedekah atau apa-apa sumbangan.

Sama ada sumbangan itu diberikan secara diam-diam atau secara terang-terangan, itu bukan persoalan pokok. Ia adalah kaedah dalam menghulurkan sumbangan.

Mukmin diberi kebebasan memilih salah satu daripada kaedah tersebut selagi ia dapat menjaga keikhlasan dalam memberi. Dan Allah tetap sentiasa menghitung dan memerhati.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan IKRAM kepada para pengundi PRU-13

Seramai lebih 13 juta pengundi berdaftar yang layak mengundi akan berpeluang memilih wakil mereka ke Dewan Undangan Negeri dan Dewan Rakyat, sekaligus menentukan penubuhan kerajaan  Negeri dan Persekutuan.

IKRAM berpandangan penglibatan politik adalah sebahagian daripada tuntutan Islam sebagai ad-din yang syumul.  Kuasa pemerintahan diperlukan bagi menjayakan agenda penegakan syariah dan pelaksanaan amar makruf nahi mungkar. Justeru, penglibatan  umat Islam di dalam PRU kali ini adalah amat penting dan dianggap kritikal untuk memilih wakil pemimpin yang mampu membantu merealisasikan cita-cita dakwah tersebut.

Matlamat penglibatan kita dalam dalam PRU 13

Matlamat  utama penglibatan PRU-13 ialah untuk memastikan:

Penglibatan ummah dan rakyat dalam PRU 13 mestilah dilihat sebagai  sebahagian daripada inisiatif untuk memperbaiki urustadbir negara dan taraf kehidupan rakyat. Ia juga meletakkan perjalanan negara di atas landasan yang betul menerusi pelantikan pemimpin yang berkebolehan serta mampu melaksanakan tanggungjawab dengan cekap.

Usaha ini adalah sebahagian daripada usaha yang wajib dilakukan oleh ummat Islam khususnya bagi menegakkan maslahah manusia di dunia dan akhirat sejajar dengan matlamat-matlamat syariah yang menuntut diwujudkan situasi yang akan melindungi perkara-perkara berikut:

Di dalam senario PRU 13, nyata terdapat persaingan ketara di antara kedua-dua blok parti, iaitu Barisan Nasional (BN) dan Pakatan Rakyat (PR).Untuk memilih blok yang paling hampir dengan hasrat rakyat, ciri-ciri berikut mestilah dipertimbangkan oleh rakyat:

1. Kedua-dua blok merupakan satu perikatan (tahaluf / alliance) yang mewakili masyarakat majmuk Malaysia. Rakyat hendaklah memilih blok manakah yang lebih memenuhi hasrat semua kelompok masyarakat majmuk Malaysia.

2. Kedua-dua blok ditubuhkan di atas asas perkongsian. Adalah wajar diketahui bentuk perkongsian di kalangan mereka: adakah wujud dominasi satu komponen ke atas komponen yang lain atau kesemua komponen sama rata berasaskan gagasan warga negara Malaysia? Perlu difikirkan apakah pulangan kepada semua komponen telah ditetapkan atau ia masih terletak pada perundingan dan tawar menawar.

3. Persepsi dan sikap kedua-dua blok terhadap isu-isu berkaitan bangsa Melayu, pengamalan agama Islam dan institusi Raja berpelembagaan adalah perkara yang penting dalam usaha mereka memerintah negara.  Rakyat sentiasa mahu mengetahui adakah kedudukan orang Melayu, agama Islam dan insitusi raja-raja akan tetap terpelihara dan terjamin di bawah pemerintahan mana-mana blok yang diberi mandat ini. Di samping itu kedudukan orang bukan Melayu dan bukan bumiputra serta agama-agama selain Islam mestilah mendapat perhatian yang wajar.

4. Sikap dan amalan kedua-dua blok dalam konteks urustadbir negara dan pembelaan kehidupan rakyat adalah satu perkara yang penting. Rakyat hendaklah memilih blok yang lebih telus, bersih, jujur dan bertanggungjawab kepada rakyat dan dilihat menyebelahi rakyat.

5. Realiti penglibatan kaum dalam keahlian komponen kedua-dua blok ini mestilah dilihat sebagai satu realiti yang meyakinkan rakyat. Rakyat mestilah memilih blok manakah yang lebih mewakili kepelbagaian kaum dalam keahlian setiap komponen.

IKRAM merumuskan bahawa memilih wakil dari blok Pakatan Rakyat dalam PRU-13 kali ini adalah satu kewajaran yang lebih berasas dan menguntungkan negara dan rakyat jelata.

Pilihan ini akan membuka lebih banyak ruang dialog, perbincangan, perundingan dan permuafakatan bagi melaksanakan agenda perubahan dan pembersihan pentadbiran dan pengurusan perjalanan negara, supaya tiada berlaku lagi salah laku dan penyelewengan pegawai-pegawai pemerintah, sekaligus menghapuskan kemungkinan rasuah.

IKRAM menyeru agar ummah tidaklah perlu takut, jika pendirian politik ummah kali ini membawa kepada perubahan kerajaan di peringkat pusat.  Kejatuhan kerajaan BN tidak akan melucutkan kuasa pemerintahan daripada genggaman Ummat Islam. Ummat Islam tetap memiliki jumlah kerusi parlimen yang cukup selesa. Penguasaan ummah akan terus terpelihara dengan kewujudan berbagai-bagai institusi dan badan yang sedia ada bagi menjamin kelangsungan kekuasaan ummah. Institusi Raja berperlembagaan, institusi angkatan bersenjata, tentera dan polis, jabatan pentadbiran awam, badan-badan berkanun seperti Majlis-majlis dan Jabatan-jabatan Agama Negeri-negeri, dan kesemua NGO akan terus berperanan mempertahankan survival dan kelangsungan kekuasaan ummah di bumi Malaysia.

Ingatlah, golongan yang takut kepada perubahan atau yang tidak ingin kepada perubahan hanyalah sebahagian daripada rakyat yang masih belum jelas dan golongan yang memperjuangkan kepentingan peribadi, kroni atau kelompok masing-masing.

Sebenarnya negara ini dilimpahkan oleh Allah SWT dengan  kekayaan potensi dan sumber manusia serta alam. Ia terletak di laluan strategik dunia antarabangsa.  Ia merupakan daerah pertemuan pelbagai peradaban, bangsa dan agama di dunia. Negara ini mempunyai potensi untuk diangkat ke tahap negara maju.  Ia boleh terus menggalakkan rakyatnya untuk berdaya maju dan bersaing.  Negara ini mampu membangunkan sebuah tamadun dan peradaban kemanusiaan yang menjunjung nilai-nilai kehidupan yang mulia.

Lantaran itu, rakyat diseru untuk berani mengorak langkah baru, membangun inisiatif politik yang berupaya mewujudkan perubahan yang kita inginkan untuk negara dan ummah di bumi Malaysia ini.

Alangkah indahnya perjalanan sebuah negara dan kehidupan rakyatnya sewaktu ia dipayungi sebuah sistem politik yang adil, budaya politik yang sihat dan bersih.  Rakyat boleh mengangkat pemimpin yang terbaik dari kalangan mereka. Setiap pemimpin boleh datang dan pergi menerusi proses pilihan rakyat yang telus, bersih, dan aman, tanpa perlu menggunakan kekerasan atau paksaan, tanpa menabur fitnah siang dan malam, sama ada oleh rakyat atau pemerintah.

Alangkah baiknya jikalau sistem politik yang diguna pakai akan membolehkan rakyat mengangkat peribadi-peribadi terbaik untuk menerajui kepimpinan negara, dan melaksanakan undang-undang dan peraturan-peraturan yang dikuatkuasakan dalam pemilihan para pemimpin.

Budaya dan pendekatan politik baru yang bersih dan sihat untuk masyarakat dan negara perlu diusahakan segera. Negara mempunyai keupayaan untuk merubah keadaan yang sedia ada kepada keadaan yang lebih baik dengan berpaksikan ketinggian akhlak, kebenaran, ketelusan, sikap prihatin kepada kepentingan umum, dan memperjuangkan matlamat-matlamat syariah serta maslahat Islam.

Negara juga berkeupayaan mengangkat peribadi-peribadi yang sesuai untuk kedudukan yang sesuai dalam usaha mereka memimpin rakyat dan negara. Kita mesti memilih wakil rakyat dari kalangan rakyat yang cerdas, berjiwa besar dan berakhlak mulia.  Mereka ini merupakan satu golongan rakyat yang berupaya membuat keputusan dan polisi terbaik buat pengurusan negara.  Dengan itu rakyat berpeluang menyahut cabaran-cabaran besar serta merebut pelbagai peluang yang terhampar pada tahun-tahun mendatang.

Untuk memilih pemimpin terbaik, rakyat memerlukan maklumat yang tepat.  Dalam kebanjiran maklumat dan berita yang diperolehi dari pelbagai sumber, rakyat harus bijak menyaring isi kandungan berita yang boleh dipercayai.  IKRAM menasihatkan rakyat agar berusaha mendapatkan maklumat dan informasi daripada sumber-sumber yang boleh dipercayai, bertanggungjawab dan berintegriti. Maklumat dan berita yang mengandungi unsur dakwaan fitnah, pembohongan dan pemujaan pemimpin yang diragui integritinya sewajarnya diketepikan.

Marilah kita sama-sama berdoa agar perjalanan PRU-13 berlangsung dengan aman dan sejahtera, terhindar dari segala keburukan.Sekian, selamat mengundi. Negara sejahtera, rakyat bahagia. Wassalam.

Ustaz Dr. Mohd Parid bin Sheikh Hj. AhmadPresidenPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.


Pendirian AS terhadap penempatan Israel tidak masuk akal

Beliau mengulas laporan yang memetik Setiausaha Negara AS, Mike Pompeo yang telah mengumumkan bahawa pentadbiran Trump tidak menganggap penempatan Israel di Tebing Barat sebagai haram.

“Anggapan itu secara terang-terangan tidak mengendahkan undang-undang antarabangsa serta resolusi-resolusi Pertubuhan Bangsa- Bangsa Bersatu.

“Kita tidak lagi selamat. Jika sesebuah negara mahu masuk ke negara kita dan membina penempatan, kini ia adalah sah dan dihalalkan. Kita tidak boleh buat apa-apa,” tambah beliau dalam kenyataan akhbar yang dikeluar Pejabat Perdana Menteri.

Menurutnya, langkah yang dibuat oleh pentadbiran Trump ini telah menyebabkan kemarahan di peringkat antarabangsa kerana ia bertentangan dengan keputusan Pentadbiran Amerika Syarikat pada tahun 1978 di mana penempatan tersebut adalah haram dan tidak selaras dengan undang-undang antarabangsa.

Tun Dr Mahathir melahirkan perasaan bimbang kerana pengumuman ini akan menggalakkan lagi kekejaman tentera Israel yang ketika ini sedang ghairah melakukan pembunuhan dan serangan ganas ke atas Gaza di mana laporan-laporan menyatakan ramai kanak-kanak terkorban.

“Anda mengumumkan bahawa penempatan haram mereka adalah sah semasa mereka sedang melakukan keganasan di Gaza… tidakkah ini akan menggalakkan mereka untuk membunuh kanak-kanak dan orang awam dan mereka tidak akan dihukum?

Sebaliknya mereka diberi ganjaran untuk membina penempatan di tanah penduduk yang telah mati mereka bunuh,” tambah beliau.

3 Tahun PTI Tidak Dapat Dilangsungkan, Kini Tiba Masanya…


Multaqa Ulama Asia Tenggara rungkai isu umat Islam serantau

Multaqa membawa maksud pertemuan dan percambahan pemikiran itu telah disertai oleh para cendekiawan dan ulama Islam. Justeru, kematangan, keilmuan serta hikmah adalah antara indikator yang seharusnya wujud dalam membincangkan apa jua perkara yang diketengahkan agar mendapat solusi yang rasional lagi jelas buat ummah.

MUAT ‘19 yang bertemakan ‘Wawasan Kemakmuran dan Kedamaian Rahmatan Lil Alamin’ yang berlangsung di Dewan Mentari, Movenpick Convention Centre KLIA, telah menyaksikan semua itu.

Kehadiran para panelis dalam kalangan ulama, asatizah, ilmuan, profesional dan pakar dalam pelbagai bidang pada Multaqa kali ini, membungar dan merancakkan segala isu yang diketengahkan.

Antara menjadi tumpuan utama dalam MUAT ‘19 kali ini ialah isu dan masalah yang membelenggu umat Islam sebagaimana yang dikatakan oleh Ahli Lembaga Pemegang Amanah YADIM, Dr Muhamad Razak Idris.

Kemakmuran dan keamanan Muslim di rantau ini, menjadi isu tumpuan yang penyelesaiannya perlu disegerakan. Sangat jelas bahawa ulama Malaysia perlu bekerjasama dengan rakan ulama Asia Tenggara untuk membawa konsep Rahmatan Lil Alamin di rantau ini.

Dengan melakukan kerjasama tersebut, ia dapat membantu menangani isu Islamofobia yang terheret dengan radikalisme yang membawa kepada sikap keras kepada agama sehingga menimbukan kebencian antara kaum.

Menteri di Jabatan Perdana Menteri, Datuk Seri Dr Mujahid Yusof dalam sidang media selepas merasmikan MUAT’19 menyeru semua menjadikan rantau ini sebagai model dan contoh, bahawa kebobrokan di rantau Timur Tengah, peperangan atas nama Islam sudah tidak lagi relevan untuk jadi model kepada dunia.

Ingatan yang perlu diambil peduli oleh semua ialah agar para ulama tidak menjadi perosak hubungan antara kaum dan masyarakat hingga menyebabkan Islam dipandang serong oleh agama lain. Selain itu, ulama perlulah jujur apabila bercakap serta bersedia untuk mengkritik dan dikritik.

Dalam perkembangan berkaitan, Perdana Menteri, Tun Dr Mahathir Mohamad dalam ucapan perasmian penutup MUAT ‘19 berkata, perbincangan yang mendalam perlu diadakan bagi mengenali dan memahami masalah punca umat Islam kini mengalami tekanan daripada pelbagai pihak dan jika sebab-sebab itu diketahui, tentu penyelesaiannya dapat dicapai.

Bersetuju dengan lontaran Ahli Parlimen Port Dickson, Datuk Seri Anwar Ibrahim ketika Bicara Khas bertajuk ‘Ilmuwan Islam dan Visi Nahdah Asia Tenggara’ berkaitan  institusi agama perlu kembali kepada perkara asas, etika dan moral yang sangat berkait rapat dengan tadbir urus yang baik.

Maka, segala isu tadbir urus tersebut perlu dijadikan sebagai sesuatu yang penting untuk diteliti dan dikaji tahap keberkesanannya kerana tanpa tadbir urus yang baik, seluruh sistem berkaitan akan longgar seterusnya terhakis keyakinan terhadap sesebuah institusi agama.

Sangat jelas mengenai tadbir urus yang baik, penting bagi sesebuah institusi agama bagi memastikan penyampaian perkhidmatan yang berkesan kepada rakyat dan apabila kegagalan tadbir urus berlaku, ia akan menjadi punca kepada permasalahan yang lebih besar termasuk rasuah apalagi salah guna kuasa.

Beliau mengharapkan solusi daripada Multaqa Ulama Asia Tenggara 19 ini dapat direalisasikan dengan sebaiknya, seterusnya dapat menjadi panduan untuk semua menterjemahkan konsep ‘Wawasan Kemakmuran dan Kedamaian Rahmatan Lil Alamin’.

Tujuh solusi yang telah disepakati daripada MUAT ‘19 (sebagaimana yang dikeluarkan YADIM) ini ialah:

PERTAMA: Menjadikan persidangan Multaqa Ulama Asia Tenggara sebagai acara berkala dengan mengesyorkan dilaksanakan secara dwitahunan dan bergilir-gilir dalam kalangan negara-negara Asia Tenggara. Menerusi acara berkala ini, persidangan ini akan menjadi sebuah wadah dakwah dan keilmuan yang akan mengukuhkan persefahaman dan keselarasan tindakan bagi tujuan kemajuan ummah di Asia Tenggara.

KEDUA: Melestarikan jaringan amal Islami di Asia Tenggara melalui pemerkasaan dan pengembangan fungsi MABIMS* serta penubuhan  Sekretariat Dakwah Asia Tenggara (SDAT) bertujuan bagi mengukuhkan penyelarasan, pengurusan dan rangkaian kolaborasi dalam kalangan ulama, ilmuwan dan para pendakwah Islam di peringkat Asia Tenggara dan diselaraskan oleh YADIM. Dengan tertubuhnya SDAT, gerak kerja amal Islami dalam bentuk peningkatan kefahaman dan pengetahuan baharu dan bakti kesukarelawanan dakwah di peringkat Asia Tenggara akan dapat diperkukuhkan.

KETIGA: Mewujudkan satu gerakan kemakmuran dan kedamaian berasaskan Rahmatan Lil Alamin menerusi pelaksanaan Konvensyen Rahmatan Lil Alamin di peringkat negara-negara Asia Tenggara dalam tempoh tiga (3) tahun akan datang. Penganjuran konvensyen ini secara langsung akan meningkatkan pengumpulan bahan ilmiah dan mengukuhkan pemikiran dan budaya hidup yang lebih inovatif dalam kalangan umat Islam di Asia Tenggara ke arah mewujudkan keamanan sejagat.

KEEMPAT: Menggerakkan usaha dalam mewujudkan satu rangkaian media dakwah Asia Tenggara dengan mengadaptasi semua saluran media termasuk media baharu bagi menerbitkan karya-karya ilmiah berkaitan Rahmatan Lil Alamin secara berkala serta disebarluaskan dalam kalangan negara Asia Tenggara.

KELIMA: Mewujudkan satu gerakan pendidikan Islam peringkat akar umbi dalam kalangan negara-negara Asia Tenggara bagi meningkatkan tahap kefahaman dan penghayatan agama Islam yang masih lemah dalam kalangan komuniti Muslim. Bagi tujuan tersebut, satu modul khas pendidikan Islam peringkat komuniti perlu dibangunkan.

KEENAM: Membangunkan satu model pendanaan dakwah yang efektif di peringkat Asia Tenggara dengan memanfaatkan instrumen kewangan Islam yang bersesuaian seperti zakat, wakaf dan infak bagi menyokong gerak kerja sosial dakwah yang menyeluruh terutama dalam aspek pendidikan dan kebajikan umat Islam di Asia Tenggara.

KETUJUH: Bersetuju menganjurkan Multaqa Ulama Sedunia 2020 yang akan membincangkan dan mencari langkah penyelesaian isu global terutamanya yang menyentuh isu berkaitan keselamatan sosial dan ekonomi masyarakat Islam yang mengutamakan kehidupan aman dan sejahtera selaras dengan gagasan Rahmatan Lil Alamin.

*MABIMS: Singkatan kepada Pertemuan Tahunan Tidak Rasmi Menteri-Menteri Agama; Negara Brunei Darussalam, Republik Indonesia, Malaysia dan Republik Singapura

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sambutan Tahun Baru Cina Hidayah Centre pada 16 Februari ini

1. Program Sambutan Tahun Baru Cina Hidayah Centre (CNYOH) 2014 adalah sambutan kali ke-5 di peringkat nasional yang telah dianjurkan Hidayah Centre dengan kerjasama beberapa rakan NGO yang lain iaitu Malaysian Chinese Muslim Association (MACMA), Multiracial Reverted Muslim (MRM), JAKIM, Pertubuhan IKRAM Malaysia (IKRAM), Badan Kebajikan Islam Telekom Malaysia (BAKIT), Overseas Chinese Muslim Malaysia (OCMA), Persatuan Darul Fitrah Malaysia dan Restoran Muhammad Chan Abdullah.

2. Program ini bertemakan “Bersegeralah Menuju Kejayaan” akan dirasmikan oleh Ketua Pengarah JAKIM, Yang Berbahagia Dato’ Hj Othman Mustapha dan akan diadakan di Telekom Malaysia Convention Centre, Jalan Pantai Bharu, Kuala Lumpur pada 16 Februari 2014 bermula jam 10.00 pagi hingga 2.00 petang.

3. Program ini terbuka kepada semua rakyat Malaysia dengan syarat tetamu yang ingin hadir dimestikan membawa rakan-rakan berbangsa Tionghua yang belum Islam untuk berkongsi kegembiraan meraikan perayaan Tahun Baru Cina di samping mengikuti program-program menarik yang diatur. Saudara baru berbangsa Tionghua juga dijemput hadir.

4. Program yang sama di peringkat negeri dan daerah juga telah dan akan berlangsung. Negeri Pulau Pinang telah pun melaksanakan sambutan ini pada 9 Februari 2014 yang dirasmikan oleh Timbalan Ketua Menteri I, Dato’ Hj Mohd Rashid Hasnon, manakala Hidayah Centre Selangor akan menganjurkan program ini dengan kerjasama Majlis Agama Islam Negeri Selangor (MAIS) pada 23 Februari 2014 di Dewan Hwa Beng, SRJKC Chee Sen, Subang Jaya.

1. Memperkenalkan konsep kemasyarakatan kepada masyarakat bukan Islam terutamanya kepada rakyat Malaysia yang berbangsa Tionghua berkenaan keindahan Islam sebagai satu cara hidup yang sesuai dipraktikkan oleh semua bangsa.

2. Menyingkir salah anggap terhadap agama Islam yang selama ini digambarkan oleh media-media Barat sebagai agama yang menganjur keganasan dan tiada toleransi.

3. Meraikan dan menyantuni saudara baru berbangsa Tionghua dengan sambutan perayaan Tahun Baru Cina.

3. Sketsa, Muzik dan Kaligrafi Cina

4. Program Silang Budaya untuk Kanak-kanak

5. Cabutan Bertuah dan pemberian Ang Pow

Harapan kami agar masyarakat Tionghua yang beragama Islam memahami bahawa Islam menerima budaya bangsa lain diamalkan kerana hakikat kejadian bangsa seperti mana firman Allah SWT:

“Wahai manusia! Sesungguhnya Kami menciptakan kalian daripada lelaki dan perempuan, dan Kami jadikan kalian berbangsa-bangsa dan bersuku-suku agar kalian saling mengenal.” (Al-Quran: Surah Al-Hujurat 49: 13)

Hj Muhammad Abdullah @ Nicholas Sylvester


Pendekatan Nabi dan Sahabat dalam menangani wabak

Daripada  Amr bin Saad bin Abi Waqas, daripada ayahnya bahawa beliau pernah mendengar ayahnya bertanya kepada Usamah bin Zaid, “Apakah hadis yang pernah engkau dengar daripada Rasulullah SAW berkaitan dengan wabak taun (kolera)?”

Usamah menjawab, “Rasulullah SAW pernah bersabda: Wabak taun adalah kotoran yang dikirimkan Allah SWT kepada sebahagian Bani Israil dan juga orang-orang sebelum kalian. Jika kalian mendengar ada wabak taun di suatu negeri, janganlah kalian memasuki negeri tersebut. Namun, apabila wabak taun itu tersebar di negeri kalian, janganlah kalian keluar dari negeri kalian menghindari dari penyakit itu.” (Hadis Riwayat Bukhari-Muslim)

Menurut Ibnu Qayyim al-Jauziyyah dalam kitabnya yang berjudul al-Thibb al-Nabawi, secara bahasa, taun adalah sejenis wabak penyakit.

Dalam atsar Aisyah, dinyatakan bahawa beliau pernah berkata kepada Rasulullah SAW: “Adapun ta’n (tusukan dengan benda tajam) kami sudah mengetahuinya. Lalu, apakah yang dimaksudkan dengan taun?” Nabi SAW menjawab: “Benjolan yang muncul seperti yang dialami oleh unta, tumbuh di bahagian belakang ketiak dan seumpamanya.” (Hadis Riwayat Ahmad)

Ketika Nabi SAW melarang umatnya untuk masuk ke daerah yang dijangkiti wabak taun ini dan melarang mereka keluar dari kawasan terjadinya penyakit tersebut, baginda telah menggabungkan penjelasan. Iaitu, jika masuk ke daerah yang terkena wabak sama saja dengan menyerahkan diri kepada penyakit tersebut.

“Sungguh itu (masuk dan keluar tempat wabak dengan bebas) bertentangan dengan ajaran syariat dan disiplin logik,” kata Ibnu Qayyim.

Menurut Ibnu Qayyim, tindakan Nabi SAW melarang umatnya memasuki ke daerah wabak adalah satu bentuk pencegahan yang memang dianjurkan oleh Allah SWT iaitu mencegah diri kita agar tidak terkena dengan wabak yang menular itu.

Sementara itu, melarang keluar daripada lokasi wabak juga mengandungi hikmahnya yang tersendiri iaitu:

1. Menggalakkan manusia agar percaya kepada Allah, bertawakal kepada-Nya, serta tabah dan reda menghadapi segala ketentuan-Nya.

2. Jika telah dijangkiti, seseorang itu perlu dirawat dan dikuarantin dengan cara yang betul agar dirinya tidak menjadi penyebar kepada penyakit yang tersebut.

Manakala  larangan Nabi SAW kepada umatnya untuk tidak masuk ke negeri atau kawasan terjadinya wabak mempunyai beberapa hikmah, antaranya:

1. Menjauhkan diri daripada pelbagai keadaan yang membahayakan.

2. Mendapatkan keselamatan yang merupakan keperluan kehidupan dunia dan akhirat.

3. Agar tidak menghirup udara yang dicemari sehingga boleh terjangkiti wabak tersebut.

4. Agar mereka tidak dekat dengan orang sakit hingga boleh menyebabkan mereka sakit sebagaimana yang dideritai mereka yang telah dijangkiti wabak tersebut.

5. Menjaga diri dan ahli keluarga juga sesiapa pun daripada terkena wabak penyakit tersebut.

Ibnu Qayyim turut mengisahkan pada zaman Rasulullah SAW, jikalau ada sebuah negeri dijangkiti penyakit taun, baginda memerintahkan untuk mengkuarantinkan pesakit tersebut di tempat yang khusus serta jauh daripada rumah penduduk.

Taun sebagaimana disabdakan Rasulullah SAW adalah wabak penyakit yang menular hingga boleh membunuh mereka yang dijangkitinya. Jika umat Islam bersabar menghadapi situasi ini, mereka dijanjikan syurga dan pahala yang besar.

Selain itu, pada zaman Rasululullah SAW pernah terjadi wabak kusta yang menular dan mematikan sebelum ditemui ubatnya. Ketika itu, baginda memerintahkan untuk tidak mendekati atau menziarahi orang yang mengalami kusta tersebut.

لاَ تُدِيمُوا النَّظَرَ إِلَى الْمَجْذُومِينَ

“Janganlah kamu terus menerus melihat orang yang menghidap penyakit kusta.” (Hadis Riwayat Bukhari)

Nabi Muhammad SAW juga memperingatkan umatnya untuk tidak mendekati negeri yang sedang merebaknya wabak. Dan sebaliknya jika berada di dalam tempat yang terkena wabak tersebut, dilarang untuk keluar daripada tempat tersebut.

إِذَا سَمِعْتُمْ بِالطَّاعُونِ بِأَرْضٍ فَلاَ تَدْخُلُوهَا، وَإِذَا وَقَعَ بِأَرْضٍ وَأَنْتُمْ بِهَا فَلاَ تَخْرُجُوا مِنْهَا

“Jika kamu mendengar wabak di suatu wilayah (negeri), maka janganlah kalian memasukinya. Akan tetapi, jika terjadi wabak di tempat kamu berada, maka jangan tinggalkan tempat itu.” (Hadis Riwayat Bukhari)

Indahnya Islam ini, setiap sesuatu yang Allah datangkan mempunyai solusinya yang tersendiri. Sebagaimana dalam situasi yang berlaku hari ini, sirah lampau memberikan peringatan dan cara menanganinya kepada kita semua.

Syam dianda taun, Umar RA kembali ke Madinah

Menurut riwayat Bukhari dan Muslim dalam satu hadis yang panjang, Khalifah Umar al-Khattab RA bersama para sahabatnya berhenti di daerah perbatasan sebelum memasuki Syam kerana mendengar khabar wabak taun yang melanda negeri tersebut.

Setelah meminta pandangan gabenor Syam, Abu Ubaidah bin al-Jarrah dan para sahabat, akhirnya Umar membuat keputusan untuk pulang ke Madinah.

Abu Ubaidah yang menginginkan mereka masuk ke Syam lantas bertanya kepada Umar, “Mengapa engkau perlu lari daripada takdir Allah SWT?” Maka, Umar pun menjawab, “Sesungguhnya dengan kita pulang, kita hanya berpindah dari satu takdir kepada takdir yang lain.”

Abdurrahman bin Auf bersetuju dengan pandangan Umar lalu mengucapkan hadis Rasulullah SAW: “Jika kalian mendengar wabak melanda suatu negeri, maka janganlah kalian memasukinya. Dan jika kalian berada di sesuatu kawasan itu, janganlah kalian keluar untuk lari daripadanya.”

Akhirnya mereka pun pulang ke Madinah, mengikut saranan Umar RA manakala Abu Ubaidah mengambil keputusan hidup bersama rakyatnya dan mati bersama rakyatnya.

Hingga suatu waktu, Umar RA pun menangis ketika mendengar khabar Abu Ubaidah, Muadz bin Jabal, Suhail bin Amr dan sahabat-sahabat mulia yang lain (radiallahuanhum) wafat kerana wabak taun di Syam. Menurut sirah, sekitar 20,000 orang terbunuh akibat dijangkiti wabak tersebut yang mana hampir separuh penduduk Syam ketika itu.

Tindakan Amru bin al-Ash tangani wabak

Wabak taun berhenti ketika sahabat baginda, Amr bin al-Ash RA memimpin disebabkan kecerdasan beliau menyelamatkan Syam, hasil daripada tadabbur (renungan) dan kedekatannya dengan alam ini.

Amr bin al-Ash berkata: “Wahai sekalian manusia, penyakit ini menyebar seperti maraknya api. Jauhilah dan berlindunglah dengan menempatlah di gunung-ganang.” Mereka pun berlindung dan duduk di kawasan gunung-ganang. Wabak pun berhenti sebagaimana api yang padam kerana tidak mampu lagi menemukan bahan yang dibakar.

Maka, inilah panduan dan sikap yang dianjurkan:

1. Kuarantin: Mengasingkan orang yang dijangkiti wabak di kawasan yang terkena wabak.

“Wabak taun merupakan azab yang ditimpakan kepada siapa saja yang Dia kehendaki. Kemudian Dia jadikan rahmat kepada kaum mukminin. Tidaklah seorang hamba yang dijangkiti wabak lalu ia menetap dikampungnya dengan penuh kesabaran dan mengetahui bahawa tidak akan menimpanya kecuali apa yang Allah Subhanahu Wa Taala tetapkan, baginya pahala orang yang mati syahid.” (Hadis Riwayat Bukhari dan Ahmad)

Tetaplah berbaik sangka kepada Allah dan berikhtiarlah (berusaha) menanganinya. Rasulullah SAW bersabda: “Tidaklah Allah SWT menurunkan sesuatu penyakit kecuali Dia juga yang menurunkan penawarnya.” (Hadis Riwayat Bukhari)

3. Solusi daripada Amru bin al-Ash iaitu menjaga jarak daripada khalayak dan menahan diri di rumah (social distancing) sehingga tempoh waktu tertentu yang disarankan pihak berkuasa.

“Dengan nama Allah yang tidak memberi mudarat akan sesuatu yang di bumi dan yang dilangit (selagi) bersama dengan Nama-Nya dan Dia Maha Mendengar lagi Maha Mengetahui.”

رَسُولَ اللَّهِ يقول من قال بِسْمِ اللَّهِ الذي لَا يَضُرُّ مع اسْمِهِ شَيْءٌ في الأرض ولا في السَّمَاءِ وهو السَّمِيعُ الْعَلِيمُ ثَلَاثَ مَرَّاتٍ لم تُصِبْهُ فَجْأَةُ بَلَاءٍ حتى يُصْبِحَ وَمَنْ قَالَهَا حين يُصْبِحُ ثَلَاثُ مَرَّاتٍ لم تُصِبْهُ فَجْأَةُ بَلَاءٍ حتى يُمْسِيَ

Rasulullah SAW bersabda: “Sesiapa yang berdoa (Dengan nama Allah yang tidak memberi mudarat akan sesuatu yang di bumi dan yang di langit (selagi) bersama dengan Nama-Nya dan Dia Maha Mendengar lagi Maha Mengetahui) sebanyak tiga (3) kali, maka ia tidak akan ditimpa kesusahan bala dan musibah sehinggalah subuh esoknya, dan barangsiapa membacanya ketika waktu subuh sebanyak tiga (3) kali, ia tidak akan ditimpa kesusahan bala dan musibah sehingga petangnya.” (Hadis Riwayat Abu Daud, Tirmidzi dan Ahmad)

Marilah bersama-sama kita ikuti solusi yang telah disarankan dalam sejarah Islam ketika menangani wabak penyakit. Moga situasi yang dihadapi kini akan segera berakhirnya dan kita semua kembali menjalani kehidupan seperti biasa sebagaimana sebelum hadirnya wabak ini, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Harga Barang Naik: 7 Tip Untuk Orang Muda

Inflasi, harga barang naik, ansuran bulanan naik dan macam-macam lagi tekanan kewangan yang memberi kesan kepada hidup orang muda pada hari ini.

Sekiranya anda menghadapi cabaran untuk menguruskan kewangan, ini tujuh tip untuk membantu menguruskan kewangan anda:

1.   Semak semula perbelanjaan dan kenal pasti perbelanjaan yang boleh dikurangkan. Sebagai contoh, jika anda biasa belanja RM15 untuk membeli kopi setiap hari, cuba kurangkan kepada RM15 untuk setiap dua hari. Dengan sedikit perubahan dalam gaya hidup, anda mampu berjimat sehingga 50 peratus!

2.   Untuk belanja makan ketika waktu kerja, cubalah untuk berbelanja tidak lebih daripada RM15 untuk makan tengahari (atau malam, bagi yang bekerja malam), dan tidak lebih RM10 untuk sarapan. Lebih jimat jika anda boleh membeli sarapan bungkus, roti atau buah untuk sarapan, dan membancuh kopi atau teh di tempat kerja!

3.   Untuk data telefon bimbit, sekiranya anda sudah ada capaian kepada  broadband/wifi di rumah atau di pejabat, sepatutnya perbelanjaan data telefon anda sudah mencukupi dengan RM50 sebulan. Untuk penggunaan data yang banyak, anda seharusnya menggunakan broadband/wifi di rumah atau tempat kerja.

4.   Bagi yang biasa menukar telefon bimbit setiap kali keluar model terbaru, ubah tabiat anda. Gunalah telefon bimbit sedia ada selagi ia dalam keadaan yang baik. Telefon bimbit biasanya boleh bertahan selama dua tahun, malah lebih lama lagi jika anda menjaganya dengan baik.

5.   Bagi yang ingin tukar kereta, tangguh dahulu cita-cita itu melainkan kereta sekarang sudah tidak selamat untuk dipakai. Pembelian kereta akan mengurangkan rizab simpanan anda dan mengurangkan jumlah pendapatan bulanan yang boleh dibelanja (disposable income).  Rizab simpanan penting untuk menampung kos sara hidup yang meningkat dan sebagai bekalan apabila memerlukan.

6.   Bagi yang belum membeli rumah, tangguhkan dulu hasrat untuk membeli rumah melainkan anda mempunyai:

7.   Pastikan anda mempunyai simpanan yang boleh digunakan apabila perlu atau kecemasan. Simpanan penting untuk menampung belanja one-off yang berlaku setiap tahun seperti perbelanjaan musim perayaan, kelahiran anak dan lain-lain lagi. Anda juga perlu simpanan apabila berlaku kejadian di luar jangka, seperti kerosakan barang keperluan, kemalangan dan lain-lain.

Mudah-mudahan tip-tip di atas dapat membantu anda menguruskan kewangan peribadi dan keluarga dengan lebih baik!

Mohammad Abdul Hamid
Ahli Jawatankuasa Pusat
Pertubuhan IKRAM Malaysia


1MDB: Petanda Malaysia akan menjadi Greece kedua?

PAC menyatakan bahawa masalah yang dihadapi oleh syarikat tersebut adalah semata-mata akibat kegagalan Ahli Lembaga syarikat berkenaan serta pengurusannya menjalankan tugas mereka dengan baik.

PAC juga menamakan bekas Pengarah Urusannya, En. Syahrol Azral Ibrahim Halmi sebagai individu yang paling boleh dipersalahkan. Bagi sesetengah pihak, laporan itu membuktikan bahawa tuduhan yang dilemparkan selama ini kepada Perdana Menteri Malaysia adalah tidak berasas.

Namun bagi sesetengah pihak yang lain pula, laporan itu tidak semestinya memberi implikasi bahawa Perdana Menteri tidak boleh dipersalahkan kerana bukan sahaja beliau adalah Pengerusi Lembaga Penasihat syarikat tersebut, bahkan 1MDB adalah syarikat milik penuh Kementerian Kewangan yang di bawah tanggungjawab langsung beliau selaku Menteri Kewangan.

Di samping itu juga, PAC telah tidak dibenarkan mengkaji transaksi perbankan 1MDB di luar negara serta tidak dibenarkan menyoal beberapa individu penting termasuk Jho Low , seorang individu yang sangat berkait rapat dengan beberapa transaksi 1MDB yang dikatakan oleh PAC sebagai bertentangan dengan peraturan tatakelola yang baik.

Akhir sekali, laporan pengauditan oleh Jabatan Audit Negara berkenaan 1MDB juga telah diklasifikasi sebagai dokumen rahsia mengikut Akta Rahsia Rasmi (OSA) dan oleh itu, tidak dibentangkan bersama laporan PAC kepada umum.

Namun demikian, apa yang jelas ialah 1MDB telah dibenarkan oleh kerajaan untuk berhutang dengan banyak sehingga mencecah jumlah RM50 bilion pada bulan Januari 2016. 1MDB juga perlu membayar bunga sebanyak RM3.3 bilion bagi hutang yang ditanggung antara tempoh 1 April 2014 sehingga 31 Mac 2015.

Oleh kerana pendapatan 1MDB tidak mencukupi, maka 1MDB juga telah terpaksa menambahkan hutangnya demi untuk membayar hutang yang telah matang serta untuk membayar bunga atas hutang yang masih ditanggung.

Oleh itu, amatlah jelas bahawa 1MDB bukan sahaja adalah syarikat yang sangat bermasalah daripada segi kewangan, bahkan kerajaan telah mengenepikan prinsip ‘patuh syariah’ dalam pengurusan kewangan syarikat miliknya. Ini menimbulkan tanda tanya sejauh manakah keseriusan kerajaan apabila menyatakan kepada umum rancangannya untuk memastikan hukum syariah dipatuhi dalam urusannya.

Seperkara lagi yang jelas ialah kerajaan telah meletakkan risiko kewangan syarikat ini di atas bahu rakyat Malaysia, termasuk daripada golongan miskin dan lemah. Ini kerana jika 1MDB mengalami masalah membayar hutangnya, maka kerajaan terpaksa menanggung RM20.31 bilion daripada hutang tersebut. Ini belum lagi mengambil kira bayaran bunga yang juga terpaksa ditanggung oleh kerajaan.

Perlu disedari oleh semua bahawa jumlah RM20.31 billion itu adalah sangat besar kerana ia adalah melebihi keseluruhan peruntukan kerajaan untuk Kementerian Pendidikan Tinggi untuk tahun 2016 dan tiga kali lebih besar daripada belanjawan kerajaan negeri Selangor untuk tahun ini.

Apakah pengajaran utama daripada episod 1MDB ini?

Untuk memahami sepenuhnya implikasi daripada kes 1MDB, kita patut menyingkap balik krisis yang berlaku di Greece pada tahun 2009. Pada tahun itu, kerajaan Greece mengumumkan bahawa maklumat kewangannya sebenarnya telah dimanipulasi selama beberapa tahun dan hutangnya adalah lebih besar daripada apa yang dilaporkan selama ini.

Akibat daripada tindakan pemimpinnya yang korup, menipu dan tidak amanah ini, Greece telah disekat dari terus meminjam dari pasaran kewangan. Oleh kerana selama ini, ia perlu meminjam untuk membayar hutangnya, maka akibatnya Greece tidak lagi mampu membayar hutangnya dan oleh itu, telah berada dalam situasi hampir muflis.

Jika ia jatuh muflis, maka sektor perbankan antarabangsa, terutama dari Jerman dan Perancis yang banyak memberi hutang kepada Greece akan menghadapi masalah untuk memperolehi kembali hutang tersebut. Akibatnya tentu sektor kewangan kedua negara tersebut dan seluruh Eropah mungkin akan terjejas teruk.

Untuk mengelakkan perkara itu daripada berlaku, maka tiga pertubuhan penting dalam sektor kewangan Eropah iaitu Tabung Monetari Antarabangsa atau International Monetary Fund (IMF), Bank Pusat Eropah (ECB) dan Suruhanjaya Eropah atau European Commission (EC) telah memberi bantuan hutang kepada Greece untuk mengatasi masalah kewangannya yang berjumlah lebih daripada 240 bilion Euro (lebih kurang RM1 trilion).

Sudah tentu terdapat pelbagai syarat dikenakan kepada Greece bersama hutang itu, antaranya ialah langkah jimat cermat yang ketat. Akibatnya belanjawan dikecilkan, subsidi dipotong dan cukai dinaikkan. Langkah-langkah ini telah membuatkan kehidupan rakyat Greece sengsara sehingga ke hari ini. Tambahan pula, pendapatan yang dihasilkan oleh langkah-langkah tersebut juga tidak dapat dinikmati oleh rakyat Greece kerana hampir kesemuanya digunakan untuk membayar hutang negara.

Semenjak tahun 2009, kadar pengangguran di Greece kekal tinggi kerana ekonominya masih tidak dapat dipulihkan. Kesengsaraan rakyatnya dapat dilihat daripada peningkatan masalah sosial. Sebagai contoh, kadar bunuh diri meningkat 35% dari tahun 2011-2012. Masalah lain seperti kemurungan dan pelacuran juga telah meningkat secara mendadak.

Kemungkinan besar senario yang teruk di Greece tidak akan berlaku di negara kita dalam masa terdekat. Ini kerana hutang kerajaan Malaysia daripada sumber luar negara adalah jauh lebih rendah berbanding Greece. Namun demikian, apa yang membimbangkan kini adalah trend untuk berhutang daripada sumber luar negara yang semakin menular.

Sebagai contoh, hampir separuh daripada jumlah keseluruhan hutang 1MDB adalah daripada sumber luar negara. Jika amalan suka berhutang daripada sumber luar negara ini terus meningkat terutamanya oleh kerajaan atau syarikat milik kerajaan, maka tidak mustahil suatu hari nanti masalah yang berlaku di Greece juga akan dihadapi oleh negara kita.

Sebagai rumusan, antara perkara terpenting yang mesti diwujudkan dalam negara kita untuk memastikan kebajikan rakyat terjamin dalam jangka panjang adalah melantik pemimpin yang amanah, tidak korup dan tidak menipu rakyat.

Di samping itu, kerajaan dan entiti miliknya mesti disekat daripada amalan berhutang, terutamanya daripada sumber luar. Jika kedua-dua perkara tersebut tidak berjaya dilaksanakan di negara kita, maka nasib masa depan generasi akan datang di Malaysia akan menjadi sangat malap dan membimbangkan.

Prof. Dr. Mohd Nazari IsmailKetua Biro Penyelidikan Pertubuhan Ikram Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kanak kanak Yaman yang terabai

Kerabat Saudi, Sattam bin Khalid al-Saud membalas ciapan Twitter Tabung Kanak-kanak Pertubuhan Bangsa-Bangsa Bersatu yang lebih dikenali sebagai UNICEF.

Beliau membangkitkan isu pelajar-pelajar di Yaman serta menunjukkan beberapa perkara yang tidak diendahkan organisasi terbabit.

“Lebih dua juta pelajar dilarang pergi ke sekolah kerana kemiskinan, konflik, ketiadaan peluang belajar dan pandemik Covid-19 yang menghalang pendidikan mereka. Setiap kanak-kanak mempunyai hak pendidikan,” ujar UNICEF melalui statusnya.

Berikutan itu, Sattam membalas status tersebut dengan menyatakan:

“UNICEF mengabaikan keselamatan kanak-kanak daripada ketenteraan Houthi secara terang-terangan serta mengabaikan pembelajaran kanak-kanak. Selain itu, memaksa kanak-kanak untuk berkahwin pada usia muda.”

Pada awal Ogos lalu, mahkamah tentera di Yaman mengeluarkan keputusannya untuk mengenakan tindakan terhadap isu yang diketengahkan.

“Pendakwaan umum tentera tersebut telah menyatakan, Abdul-Malik Badr al-Din al-Houthi dan 173 yang lain melakukan rampasan kuasa tentera terhadap rejim republik.”

Mahkamah itu juga mendakwa Houthi melakukan rampasan terhadap pihak berkuasa yang sah dan berperlembagaan, pengintipan oleh negara asing (Iran) serta mereka yang melakukan jenayah ketenteraan dan perang.

Menurut laporan Yemen Five Years On: Children, Conflict and Covid-19 yang dikeluarkan oleh UNICEF menunjukkan lebih lima tahun sejak konflik meningkat di negara itu, memperingatkan bahawa sistem kesihatan dan infrastruktur Yaman akan hancur jika tidak diselamatkan.

Laporan itu juga menekankan bahawa perkhidmatan air dan sanitasi penting untuk 3 juta kanak-kanak serta komuniti mereka akan berhenti berfungsi jika ketiadaan dana USD45 juta.

Ini memberi kesan negatif kepada lebih 2 juta kanak-kanak yang kekurangan zat makanan, menjadikan status pemakanan mereka berisiko dan rosak sekiranya bekalan bantuan terputus.

Menurut laporan itu lagi, 30,000 kanak-kanak akan mengalami kekurangan zat makanan akut hingga mampu mengancam nyawa dalam tempoh enam bulan ke depan, dan jumlah anak yang kekurangan zat makanan di bawah usia lima tahun boleh meningkat kepada 2.4 juta – hampir separuh daripada semua kanak-kanak di bawah umur berusia lima tahun, yang meningkat sekitar 20 peratus.

Selain itu, sebanyak 6,600 kanak-kanak di bawah usia lima tahun akan mati akibat penyebab yang tidak dapat dicegah iaitu peningkatan sebanyak 28 peratus.

“Kami tidak dapat melebih-lebihkan skala darurat ini kerana, dalam krisis kemanusiaan terburuk di dunia, kanak-kanak berjuang untuk bertahan ketika Covid-19 berlaku,” kata wakil UNICEF di Yaman, Sarah Bisolo Nyanti.

Beliau berkata, sekiranya tidak mendapat dana yang sewajarnya, anak-anak akan menuju ke ambang kelaparan dan ramai daripada mereka akan binasa dan masyarakat antarabangsa akan menghantar mesej bahawa kehidupan anak-anak di sesebuah negara yang dilanda konflik, penyakit dan keruntuhan ekonomi hanya perkara biasa.

Laporan itu juga menunjukkan bahawa sistem kesihatan di Yaman semakin lumpuh dan hampir runtuh. Setelah bertahun-tahun konflik, hanya separuh daripada kemudahan kesihatan yang berfungsi, dengan kekurangan ubat, peralatan dan kakitangan.

Kekurangan kemudahan air dan sanitasi juga mendorong penyebaran Covid-19. Kira-kira 9.58 juta kanak-kanak tidak menikmati kemudahan yang mencukupi untuk mendapatkan air, sanitasi dan kebersihan tempat yang selamat.

Laporan UNICEF itu juga menunjukkan bahawa 7.8 juta kanak-kanak tidak dapat meneruskan pendidikan mereka kerana tindakan penutupan sistem pendidikan.

Ini menyebabkan kanak-kanak berisiko lebih tinggi untuk pengambilan pekerja dalam kumpulan bersenjata dan perkahwinan anak.

Pertubuhan Bangsa-Bangsa Bersatu telah mendokumentasikan pengambilan dan penglibatan sebanyak 3,467 kanak-kanak, antaranya yang berumur 10 tahun dalam angkatan bersenjata dan kumpulan ketenteraan sejak lima tahun terakhir ini.

Laporan itu memberi amaran bahawa jika USD54.5 juta dolar tidak diterima untuk perkhidmatan kesihatan dan pemakanan, sebanyak 23,500 kanak-kanak akan menderita kekurangan zat makanan akut hingga menyebabkan peningkatan risiko kematian.

Laporan itu juga menyatakan, sehingga 1 juta kanak-kanak tidak akan mendapat suplemen mikronutrien dan vitamin A penting dan 500,000 ibu mengandung dan menyusui akan kehilangan sokongan pemakanan penting termasuk nasihat memberi makan bayi dan anak kecil, asid folik dan suplemen zat besi.

Selain itu, terdapat lima juta kanak-kanak di bawah umur lima tahun tidak diberi imunisasi terhadap penyakit merbahaya, 19 juta orang pula akan kehilangan akses kepada rawatan kesihatan, termasuk 1 juta ibu mengandung dan menyusui dan bayinya.

Secara keseluruhannya, UNICEF menganggarkan sebanyak USD461 juta untuk kelangsungan  kemanusiaannya di Yaman, dengan tambahan USD53 juta pula untuk respons Covid-19. Setakat ini, rayuan Covid-19 hanya 10 peratus, sementara rayuan kemanusiaan hanya 39 peratus daripada itu telah diterima.

“UNICEF bekerja sepanjang masa dalam situasi yang sangat sukar untuk memberikan bantuan kepada anak-anak yang sangat memerlukannya, tetapi kami hanya mempunyai sebahagian kecil dana yang diperlukan untuk melakukan semua itu,” jelas Nyanti.

Beliau menambah bahawa kanak-kanak di Yaman memerlukan keamanan dan kestabilan yang berkekalan di negara mereka.

“Untuk itu, kita mesti melakukan sesuatu untuk menyelamatkan nyawa dan melindungi anak-anak tersebut.”

UNICEF turut bekerjasama dengan Pertubuhan Kesihatan Sedunia dan pihak berkuasa di seluruh Yaman untuk memberikan bantuan menyelamatkan nyawa kanak-kanak yang sangat memerlukannya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MAS perlu patuh syariah demi keberkatan perniagaan – Ulama IKRAM

IKRAM turut berkongsi rasa kesal dan kecewa yang diluahkan rakyat Malaysia mengenai hidangan arak yang jelas haram mutlak dalam Islam.

Ekoran daripada isu yang dibangkitkan ini, IKRAM merasakan MAS patut mengambil peluang untuk menghentikan terus hidangan arak dalam pesawat. Amalan tidak menghidang arak dalam kabin telah lama dilaksanakan di beberapa syarikat penerbangan negara-negara Islam.

IKRAM juga menyeru supaya pihak pengurusan MAS yang ada sekarang ataupun yang baru kelak menekankan amalan patuh syariah seperti tidak menghidang minuman keras dalam penerbangan dan mengizinkan pakaian menutup aurat bagi pramugarinya.

IKRAM yakin keberkatan pada rezeki dan perniagaan perlu diberi keutamaan. Dengan itu, MAS tidak perlu sangsi dengan amalan patuh syariah seperti tidak menghidang minuman keras kerana ia mengundang keberkatan rezeki dan keuntungan pada perniagaan yang dijalankan.

IKRAM juga yakin tindakan menghentikan hidangan arak akan meningkatkan sokongan rakyat Malaysia dan pelanggan daripada kalangan umat Islam di peringkat antarabangsa untuk memilih perkhidmatan MAS, bahkan daripada kalangan khalayak umum, MAS akan dilihat serius dalam melaksanakan sistem pengurusan yang lebih baik dan profesional serta sentiasa bersedia menerima maklum balas pelanggan dengan sikap positif.

Dengan penambahbaikan yang murni dan menepati syariah ini, IKRAM menyeru seluruh rakyat Malaysia terus membantu dan menyokong MAS sebagai sebuah syarikat penerbangan ulung negara dan tidak nampak tindakan memulaukan MAS menguntungkan mana-mana pihak.

Ustaz Haji Burhanuddin bin LukmanPengerusi Jawatankuasa Ulama IKRAM


Pasca PRU-13: Kenyataan Media IKRAM

Walau bagaimanapun, IKRAM mengambil perhatian berat terhadap kemungkinan berlakunya proses pengundian meragukan, malahan bertentangan dengan undang-undang sehingga  menjadikan PRU-13 dilihat bukannya satu proses demokrasi yang bebas dan  adil. IKRAM mengambil maklum perihal beberapa isu seperti publisiti  media yang berat sebelah, masalah dakwat kekal yang mudah dibasuh,  proses pengundian yang meragukan serta pengundian awal dan pengundian  pos yang tidak telus dan boleh dimanipulasi oleh pihak berkepentingan.

Ketelusan institusi yang bertanggungjawab khususnya Suruhanjaya Pilihan  Raya (SPR) menjadi tanda tanya, diragui serta dicemari. IKRAM  mempersoalkan kesahihan keputusan yang telah dimaklumkan. IKRAM menuntut  SPR memberi penjelasan kepada setiap isu keraguan yang ditimbulkan  sebelum ia dapat diterima sewajarnya.

IKRAM menggesa Pakatan Rakyat memilih pendekatan aman, melalui tindakan undang-undang atau perhimpunan aman.

Pengalaman PRU13 ini menguatkan lagi tekad IKRAM untuk terus memperjuangkan pilihan raya yang bersih dan adil.

Jangan sesekali memandang kecil kuasa dan pengaruh rakyat jelata Malaysia!

Ustaz Dr. Mohd Parid bin Sheikh Hj. Ahmad


Islam era Malaysia baru

Meskipun ia bermakna kekalahan bagi suatu pihak dan kemenangan bagi pihak yang satu lagi, semua ternanti-nanti apa perubahan yang bakal dibawa, sama ada dalam dasar-dasar politik, sosial mahupun ekonomi.

Namun, sejak pertukaran kerajaan berlaku, yang tidak pernah gagal menjadi buah mulut rakyat Malaysia adalah keberadaan Islam pada era baru ini.

Struktur kerajaan masa kini sudah tentu tidak seperti dahulu kala, yang mana teks-teks fiqh klasik membahagikan wilayah berdasarkan agama. Pada zaman kontemporari, pemerintahan berdasarkan agama atau teokrasi belum lagi meluas.

Pasca-zaman kolonial, wujudnya polemik yang sebelum ini tidak atau jarang sekali timbul dalam dunia Islam, iaitu pertembungan antara kehendak melaksanakan pemerintahan yang dianggap thawabit (ketetapan) daripada teks-teks agama dan demokrasi berparlimen yang telah sedia terlaksana di seluruh dunia, termasuklah di Malaysia.

Maka, lahirlah fiqh al-muwathonah (kewarganegaraan) yang mengambil kira pandangan ulama moden seperti Sheikh Muhammad Abu Zuhrah untuk membantu orang Islam mengemudi ruang persoalan yang mencabar ini.

Pandangan yang lebih sejahtera dalam hal ini adalah bahawa dalam al-Quran dan Sunnah, yang ditekankan adalah nilai-nilai dan prinsip seperti ketelusan, amanah, awlawiyyat (memilih keutamaan), akhaffu dhararain (memilih yang lebih ringan antara dua mudarat), saddu dzarai’ (pencegahan kemungkaran), fathu dzarai’ (membenarkan sedikit haram untuk mencapai kebaikan yang lebih besar) dan sebagainya.

Dasar-dasar negara dan pelaksanaannya merupakan perkara ijtihadiyyah (tertakluk kepada kebijaksanaan pemerintah). Perlembagaan Persekutuan contohnya, merupakan undang-undang tertinggi, ‘supreme law of the land’ di Malaysia yang tidak bercanggah secara tuntas dengan Islam, malah menjunjungnya sebagai agama persekutuan.

Kita menyaksikan, betapa pada era Malaysia baru, hak rakyat Malaysia iaitu kebebasan bersuara seperti yang termaktub dalam Perkara 10(1)(a) Perlembagaan Persekutuan tidak disekat dan dihalang meskipun Parlimen mempunyai hak untuk membuat sekatan melalui Perkara 10(2) Perlembagaan Persekutuan.

Justeru, hal ini harus diambil manfaatnya dalam kerja-kerja dakwah. Jika dahulu, syarahan-syarahan bersifat keagamaan dibatasi oleh tekanan politik, maka yang mengawal olahan agama kini cumalah akal dan kefahaman Islam yang rasional dan tidak ghuluw (ekstrem).

Para agamawan hendaklah merasa bertanggungjawab untuk menggunakan kebebasan ini untuk mengolah isi syarahan sesuai dengan kemajmukan masyarakat Malaysia, bukannya menggunakan pentas ceramah untuk menanam kebencian.

Menteri di Jabatan Perdana Menteri (Agama) yang berkelayakan PhD menjadi bukti pentingnya ilmu pengetahuan dalam bidang agama. Warga awam hendaklah berkata-kata berlandaskan ilmu dan sikap yang tepat dalam menyampaikan maklumat dan tidak dipandu sentimen semata-mata, contohnya dalam kes ‘lesbians, gays, bisexuals and transgenders’ (LGBT).

Mereka ini bukanlah golongan yang baru muncul selepas PH memenangi pilihan raya. Malah, pada tahun 1980-an dulu, telah wujud Persatuan Mak Nyah yang ditubuhkan oleh Jabatan Kebajikan Masyarakat.

Masalah LGBT yang telah lama wujud perlulah dilihat dengan neraca tanggungjawab rakyat dan tanggungjawab pemerintah. Laknat yang terdapat dalam hadis yang berkait mereka tidak menatijahkan bahawa dakwah perlu berhenti.

Ramai yang gemar membuka kisah kaum Nabi Luth alaihissalam yang musnah ditimpa bala, tetapi berapa ramai yang bercerita tentang berapa lama beliau berdakwah, malah menawarkan anak perempuannya untuk dikahwini?

Seharusnya, kita meletakkan kepercayaan kepada Menteri Agama dan pihak pemerintah untuk melaksanakan hukuman sementara kita terus mengislah mereka dengan kalam-kalam dan qudwah (teladan) yang terbaik.

Jika selemah-lemah iman adalah membenci dalam hati, maka berdialog untuk memahami fikiran mereka merupakan langkah yang lebih baik kerana ia adalah amal lisan. Begitulah asas dalam kaedah dakwah – tidak terus melarang dengan keras, tetapi mendapatkan kepercayaan sasaran dakwah sebelum mengajaknya untuk berubah.

Sepatutnya juga, menyedari hakikat bahawa Malaysia terdiri daripada masyarakat yang berbilang kaum yang menganuti pelbagai agama, orang Islam di Malaysia sewajarnya melihat kepada titik persamaan yang terdapat dalam agama masing-masing dalam menangani sesuatu masalah kritikal seperti homoseksual, arak dan dadah.

Hal ini kerana setiap agama tidak mengiktiraf perbuatan salah yang memudaratkan diri tersebut. Umat Islam di Malaysia sepatutnya mengambil peluang untuk menetapkan pendirian bersama dengan penganut-penganut agama lain untuk menentang kemungkaran tersebut agar suara penentangan di ruang awam menjadi lebih kuat dan bukannya menjadi masalah penganut agama Islam semata-mata.

Khusus di Malaysia, kemajmukan negara menguatkan lagi keperluan penafsiran Islam yang sesuai dengan realiti semasa. Umpama kata sarjana Muslim ulung, Dr Jonathan Brown, pengamalan dan tasawwur (gambaran) Islam di Malaysia tidak sama seperti di Timur Tengah.

Sifat majmuk masyarakat kita sebenarnya memberi peluang besar untuk menaikkan nama Malaysia sebagai negara model pengurusan kepelbagaian (diversity management) dalam Islam.

Muslim yang merupakan 60% penduduk di negara ini tetap merupakan kelompok majoriti, namun minoriti 40% tidaklah kecil dan perlu diambil kira suara mereka.

Menurut sarjana maqasid syariah, Dr Jasser Auda, pelaksanaan undang-undang yang dianggap thawabit dalam agama seperti hudud, selain memerlukan kepada prasarana yang sepatutnya, bergantung kepada kesediaan dan kehendak warganegara.

Kepelbagaian kaum yang wujud di negara ini sebenarnya merupakan kekuatan. Kematangan dan kebijaksanaan akan lahir dalam diri seseorang individu apabila semakin banyak memperoleh sisi-sisi pandang kehidupan yang berbeza.

Begitu juga dengan bercampur gaulnya warganegara merentas etnik akan mewujudkan pertembungan idea yang terbaik untuk penyelesaian masalah-masalah negara.

Justeru, tidak dapat tidak, akan adanya juga kaum-kaum bukan Islam dalam tampuk pemerintahan. Hal ini tidak perlu sedikit pun menjadi kegusaran umat Islam di Malaysia kerana hal ehwal Islam tidak boleh dipinda begitu sahaja.

Perkara 159(5) Perlembagaan Persekutuan memperuntukkan bahawa sokongan dua pertiga daripada setiap dewan dan perkenan Majlis Raja-raja diperlukan dalam sebarang pindaan berkaitan agama persekutuan yakni Islam, kedudukan istimewa orang Melayu, Bumiputera Sabah dan Sarawak serta Bahasa Kebangsaan.

Peruntukan Perlembagaan dalam soal hak-hak istimewa orang Melayu harus dilihat dengan neraca Islam sebagai rahmatan lil ‘alamin (rahmat untuk seluruh alam); aqidah merupakan hak eksklusif orang Islam, namun manfaat agama pilihan Allah SWT ini harus dikongsi semua.

Memetik kata Dato’ Vinod Sekhar, keberadaan kaum Muslim di negara yang teramai dan mempunyai suara paling berpengaruh sepatutnya menjamin kesejahteraan kaum-kaum yang lain.

Akhir kalam, marilah kita bersama-sama menggapai cita-cita negara dengan membawa nuansa Islam yang ramah-tamah, bukan yang marah-marah. Seharusnya, kita melihat keberadaan kita di Malaysia dengan kaca mata kenegaraan dan rasa ingin membantu pemimpin dalam memperbaiki tanah air.

Marilah kita membuka masjid kepada kaum bukan Islam dan menunjukkan mereka keindahan agama kita seperti yang dilakukan orang Islam di negara Barat.

Marilah kita membaiki diri dalam hal-hal yang tidak perlu kepada hikmah deeniyyah (keagamaan), tetapi hanya hikmah insani atau ‘civility’.  Marilah kita memperkayakan Malaysia dengan dialog mengenali satu sama lain dan mencari titik pertemuan.

Moga-moga akhlak kita mendorong kaum bukan Islam untuk bertanya tentang agama kita sehingga kita mampu menyampaikan kebenaran kalam Allah SWT kepada mereka.

Mohd Hafiz Abd HamidTimbalan Pengerusi IKRAM Muda

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cadangan kembalikan penjualan rokok ‘kiddie pack’ dibantah

“Ia tidak selari dengan Artikel 16 WHO Framework Convention On Tobacco Control (WHO FCTC) yang ditandatangani Malaysia dan ia juga bertentangan dengan Akta Makanan 1983 dan Peraturan-Peraturan Kawalan Hasil Tembakau 2004 yang telah diluluskan oleh kerajaan,” tegas Setiausaha Kehormat IKRAM Health, Dr Mohd Afiq Mohd Nor dalam kenyataan media yang dikeluarkan persatuannya.

Tambahnya lagi, akta tersebut hanya dapat dilaksanakan sepenuhnya oleh kerajaan pada tahun 2006 apabila berjaya menguatkuasakan larangan penjualan 14 batang rokok sekotak setelah bertarung dengan bantahan-bantahan pihak tertentu.

“Kami ingin menyatakan kerisauan terhadap nama negara Malaysia yang akan terjejas pada pandangan negara-negara Asia Tenggara yang lain dan dunia secara umumnya kerana mengambil langkah ke belakang dalam inisiatif kawalan tembakau dan bebas asap rokok ini.”

Menurut beliau yang juga Pengarah Operasi, Kempen Selangor Bebas Asap Rokok (SELBAR), usaha-usaha yang telah dijalankan oleh Kementerian Kesihatan Malaysia (KKM) bersama-sama agensi-agensi di bawahnya dan dibantu oleh pelbagai NGO berkaitan untuk mematuhi saranan WHO FCTC dalam menjadikan Malaysia sebagai salah sebuah negara yang bebas daripada asap rokok selama ini akan gagal jika langkah membenarkan penjualan ‘kiddie pack’ ini dikembalikan.

“Terdapat kajian menunjukkan bahawa penjualan rokok jenis ‘kiddie pack’ ini akan lebih menarik golongan belia dan remaja untuk merokok kerana faktor harganya yang lebih murah, pakej bungkusan yang lebih menarik dan unik serta ia lebih mudah untuk dibawa,” jelas beliau yang turut mengemukakan bukti kajian.

Selain itu, kajian menunjukkan ia merupakan strategi syarikat tembakau itu sendiri untuk menawan hati golongan muda yang kini semakin tawar hati kerana harga rokok yang semakin mahal.

“Peningkatan jualan rokok ‘haram’ atau seludup di pasaran bukanlah alasan besar untuk mengurangkan bilangan batang rokok sekotak tetapi sepatutnya banyak langkah lain yang mesti diperkasakan dan diperkenalkan untuk mengatasi masalah ini,” tegasnya.

Malah langkah pengenalan penjualan rokok ‘kiddie pack‘ ini hanya lebih ke arah untuk membanteras pembelian rokok haram semata-mata dan bukannya kepada tabiat merokok itu sendiri.

“Kami ingin mencadangkan agar kerajaan mengetatkan undang-undang dan meningkatkan hukuman serta memperkasakan lagi penguatkuasaan dalam usaha membanteras penyeludupan rokok haram ini.”

Dalam pada itu, beliau turut mencadangkan agar kerajaan memberikan kuasa (empower) kepada komuniti setempat untuk melaporkan terus secara dalam talian jika mereka mengesyaki aktiviti-aktiviti penjualan rokok haram ini.

“IKRAM Health menggesa kerajaan agar bersikap tegas dan tetap dengan akta kawalan tembakau yang sedia ada serta tidak mudah termakan dengan lobi pihak-pihak tertentu untuk memperkenalkan semula ‘kiddie pack‘ ini.”

Mohd Afiq berkata langkah ini sepatutnya disokong seratus peratus oleh semua pihak kerana cara ini bukan sahaja dapat mengawal penjualan dengan lebih bersistem malah membantu dalam membanteras penjualan rokok-rokok seludup ini dengan lebih berkesan.

“Hanya mereka yang berlesen sahaja sepatutnya boleh menjual rokok dengan syarat-syarat tertentu yang dipatuhi seperti tidak menjual secara terbuka di kaunter dan mengasingkan meja makan untuk perokok ke satu sudut lain.”

Tambahnya lagi, jika mereka tidak dapat mematuhi syarat-syarat tersebut, dicadangkan agar rokok ini hanya boleh dijual di ‘Kedai Rokok’ sahaja, bukan lagi di restoran-restoran dan kedai kopi kerana premis-premis ini sepatutnya menjadi tempat untuk makan yang selesa bagi seisi sekeluarga, bukannya tempat terancamnya kesihatan kerana terpaksa menyedut asap rokok.

IKRAM Health menyeru agar semua pihak turut sama membantah penjualan semula ‘kiddie pack’ ini ke dalam pasaran Malaysia. Bantahan ini penting untuk kita menyelamatkan generasi anak-anak muda kita daripada sekali lagi terjajah dengan tabiat merokok.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pamer imej Islam yang sebenar kepada masyarakat

Islam sering disalahfahami sejak dahulu lagi oleh golongan-golongan tertentu. Fobia kepada Islam telah wujud sejak dulu lagi. Imam Besar Masjid Jamaica Muslim Centre, New York, Ustaz Shamsi Ali menekankan peri pentingnya melawan fobia ini.

“Bagaimana merubah persepsi (fobia kepada Islam), dan jihad terbesarnya adalah dengan melawan salah faham terhadap Islam.”

Beliau berusaha menampilkan Islam bukan dalam bentuk kata-kata, ceramah atau retorik, tetapi dalam bentuk tindakan. Satu-satu yang beliau lakukan ialah dengan mendekati rakan-rakan yang lain dengan menganjurkan dialog sebagai tujuan meredakan kesalahfahaman dan kebencian terhadap Islam.

Begitulah wujudnya Hidayah Centre (HC) yang telah ditubuhkan pada tahun 2005 sebagai satu institusi yang berkhidmat membina hubungan antara pelbagai komuniti yang berbeza etnik dan latar belakang agama di Malaysia.

Ia juga merupakan sebuah pusat sokongan kepada saudara baru. HC memfokuskan aktiviti dan capaian objektifnya kepada kumpulan masyarakat, saudara baru yang memerlukan bimbingan dalam pelbagai aspek dan juga mereka yang memerlukan tempat perlindungan sementara.

Rentetan daripada usaha-usaha yang dilakukan, Hidayah Centre telah didaftarkan secara rasmi di bawah Biro Hal Ehwal Undang-Undang di Jabatan Perdana Menteri sebagai Hidayah Centre Foundation (HCF) pada 29 Februari 2012.

Visinya cukup jelas iaitu menjadi sebuah badan bukan kerajaan yang unggul dalam outreach dan sokongan saudara baru dan misi yang ingin disasarkan ialah berkongsi mesej Islam yang sejagat kepada seluruh lapisan masyarakat, memperbetulkan salah faham terhadap Islam dan juga memberi sokongan kepada saudara baru sebagai tanggungjawab kemanusiaan.

Selain itu, HCF berjuang untuk mencapai misi ini dengan menjalinkan hubungan baik, memimpin dan membantu individu Muslim dan organisasi Islam dalam memperkasakan usahasama di Malaysia dan rantau Asia Pasifik.

HCF juga berusaha mengembangkan usaha-usahanya dengan mewujudkan Rakan Hidayah, yang mana ia merupakan satu komuniti sukarelawan yang bernaung di bawah Hidayah Centre Foundation yang berperanan membantu pelaksanaan projek-projek anjuran HCF.

Selain daripada bertindak sebagai penyelaras kepada semua aktiviti dan gerak kerja sukarelawan, Rakan Hidayah juga melaksanakan program sesama sukarelawan bagi memupuk persefahaman dan ukhwah yang berkekalan.

Apa yang menariknya, buat julung kalinya HCF akan mengadakan Rakan Hidayah Convention (RHC 2020) secara dalam talian pada tahun ini.

Konvensyen yang diadakan bertujuan memberikan motivasi kepada para peserta untuk terus terlibat dalam arena dakwah dan kesukarelawanan. Selain itu, ia bertujuan mengiktiraf usaha aktivis mahupun pasukan Rakan Hidayah yang cemerlang dalam mencapai objektif-objektif HCF.

RHC 2020 mensasarkan seramai 500 orang peserta dan penyertannya adalah percuma serta terbuka kepada semua yang ingin bersama menjadi aktivis Rakan Hidayah di seluruh Malaysia.

Konvensyen ini telah dirancang sejak awal tahun lagi. Namun, kerana pandemik COVID-19 yang melanda, ia akhirnya terpaksa dilaksanakan secara dalam talian sahaja. Digerakkan secara langsung oleh Unit Sukarelawan HCF dan dibantu pasukan Rakan Hidayah di Pusat, RCH akan berlangsung pada hari Sabtu, 19 Disember ini.

“Sebelum adanya KRH, program Rakan Hidayah (RH) banyak dijalankan di peringkat negeri dan kawasan. Namun setelah ahli RH bertambah ramai dan kini lebih 2,300 orang, kami merasakan perlu ada satu program di peringkat kebangsaan yang dapat mengumpulkan ahli-ahli RH dari seluruh negara,” kata Pengarah Program RCH, Tn Wan Muhammad Wan Ibrahim.

Antara lain, RHC ini diadakan ialah bagi mengajak seramai mungkin umat Islam untuk melaksanakan usaha dakwah dan membantu menjayakan visi dan misi HCF serta mewujudkan pasukan RH di pelbagai kawasan di seluruh negara.

Beliau turut berharap melalui RHC ini dapat memberikan ilmu pengetahuan dan motivasi kepada umat Islam untuk terus terlibat secara aktif dalam usaha-usaha kesukarelawanan dan membantu mereka yang memerlukan.

“Lebih penting adalah mempamerkan imej Islam yang sebenar kepada masyarakat sebagai agama yang membawa rahmat kepada sekalian alam,” ujar beliau yang lebih dikenali sebagai Wan Am.

Mengajak masyarakat bersama dalam kerja sukarelawan

Barisan panelis yang diketengahkan dalam RHC kali ini bukan calang-calang iaitu Hj Nicholas Sylvester (Ketua Pegawai Eksekutif HCF), Dr Fauziah Mohd Hasan (aktivis kemanusiaan) dan aktivis sosial, En Kuan Chee Heng atau lebih kenali dengan Uncle Kentang.

Ketika ditanya mengapa diundang Uncle Kentang sebagai panelis pada RHC ini, pengarah programnya berkata, Uncle Kentang terkenal dengan usaha-usaha membantu masyarakat.

“Jadi, kami ingin beliau kongsikan pengalaman membuat kerja-kerja kebajikan dan memberikan motivasi kepada ahli masyarakat untuk turut serta dalam kerja sukarelawan.”

Realitinya, toleransi umat dalam beragama perlu dipupuk dan dipelihara, harmoni dalam perbezaan, bersatu menuju masyarakat yang damai. Fahaman yang lain juga menggalakkan penganutnya menyebarkan kasih sayang dan mengajak berlumba-lumba melakukan kebaikan. Namun terkadang kerana ketidakfahaman tentang agama, ia mencetuskan isu sensitif dan mewujudkan sengketa.

Oleh itu, usaha ini perlu kita disokong semua agar ia dapat menjadi satu wasilah atau penghubung masyarakat khususnya rakyat Malaysia untuk mengenali Islam yang sebenar, bukan dimomokkan dengan pelbagai imej yang tidak sepatutnya terhadap agama ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PKP: Diteruskan atau tidak?

Sudah hampir sebulan perintah itu dikuatkuasakan kerajaan bagi mengawal penularan wabak COVID-19 ini, namun masih ramai lagi rakyat Malaysia mengingkari arahan itu.

Sebenarnya, banyak sisi positif yang boleh kita ambil pengajarannya sepanjang tempoh PKP ini. Antaranya, sering kali ibu bapa sibuk dengan pelbagai tugasan di luar rumah walaupun setelah habis waktu kerja, maka kerana PKP ini, hal itu tidak terjadi lagi.

Anak-anak mendapat kembali hak mereka. Dapat bersama di sisi ibu bapa mereka seharian tanpa perlu menarik muka lagi, solat berjemaah bersama keluarga, tentunya dinanti-nanti oleh anak-anak mahupun pasangan serta ahli rumah.

Selain itu, setiap kita seakan ditarbiah berdisiplin kembali dengan tatasusila yang sepatutnya. Apa tidaknya, setiap hari melalui proses yang sama tanpa perlu keluar daripada rumah.

Bagi mereka yang biasa membeli barangan keperluan dalam tempoh ini, pasti melihat satu suasana adab yang indah yang mana sepatutnya ia dilakukan oleh kita semua. Contohnya, saling bertoleransi ketika hendak masuk ke kedai runcit atau pasar raya pun perlu beratur dan sabar menanti giliran.

Sugguh indah jika kita lihat di sisi positifnya. Tetaplah mencari hikmah yang sewajarnya tanpa perlu merungut atau kesal dengan segala yang terjadi ini.

Harungilah dengan sebaiknya di samping berusaha mencipta kreativiti untuk keluarga, boleh jadi dengan membaca, memasak, membuat kuih, menjahit dan sebagainya. Rakyat Malaysia memang kreatif sepertimana kata Perdana Menteri baru-baru ini.

Dan sebenarnya, ramai rakyat Malaysia sudah mampu menyesuaikan keadaan yang begini. Mungkin cukup 40 hari menetap di rumah, akan rasa selesalah berkeadaan demikian.

Penantian itu tentunya akan terjawab hari ini. Apa pun keputusan yang dikeluarkan pihak kerajaan, diharapkan kita semua menerimanya dan sentiasa berusaha menangani wabak ini agar ia tidak terus menular dan dapat dihentikan.

Yang penting perlu diingat, tetaplah mencari hikmah-Nya, kenapa segala ini didatangkan kepada kita?

Teruslah berdoa memohon keampunan dan berdoalah agar Allah segera mengangkat wabak ini daripada bumi Malaysia dan dunia ini.

“Ya Allah, ampunkan dosa-dosa kami, rahmatilah kami. Amin Ya Rabbal ‘Alamin.”


IKRAM Bersyukur Kemelut Menteri Besar Selangor Selesai

Pertubuhan IKRAM Malaysia (IKRAM) melahirkan kesyukuran dengan penyelesaian kemelut kedudukan Menteri Besar Selangor setelah YAB Mohamed Azmin Ali mengangkat sumpah pada 23 September 2014 sebagai Dato’ Menteri Besar yang baru dengan perkenan oleh DYMM Sultan Sharafuddin Idris Shah, Sultan Selangor Darul Ehsan.

IKRAM mengucapkan tahniah kepada YAB Mohamed Azmin Ali dan berharap semua pihak memberi sokongan kepada pentadbiran baru untuk meneruskan usaha membawa kemakmuran dan kesejahteraan untuk negeri Selangor amnya dan rakyat khususnya. YAB Mohamed Azmin Ali merupakan Menteri Besar untuk seluruh rakyat Selangor, tidak kira kefahaman politik, agama atau kumpulan etnik.

IKRAM berharap YAB Mohamed Azmin Ali akan melaksanakan amanah dengan jujur, adil, berprinsip, bijaksana, bersyura dan penuh bertanggungjawab terutamanya dalam mengurus dan mentadbir negeri Selangor yang kaya, menaungi pelbagai kumpulan etnik dan agama serta pelbagai taraf kemajuan rakyat dan daerah.

IKRAM merakamkan tahniah kepada Pakatan Rakyat khususnya Presiden PKR, Dato’ Seri Dr Wan Azizah Wan Ismail yang berjiwa besar mementingkan kemaslahatan umum dan sanggup menarik diri daripada pencalonan sebagai Menteri Besar Selangor.

Di samping itu, beliau tetap kekal mempertahankan prinsip demokrasi raja berperlembagaan walaupun berpendapat proses pelantikan tidak menepati peruntukan Undang-undang Tubuh Negeri Selangor.

IKRAM juga memohon agar parti-parti politik menyelesaikan masalah dalaman mereka dengan bijaksana tanpa menjejaskan khidmat kepada rakyat.

Ustaz Dr Mohd Parid Sheikh Ahmad

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…